title: Tykkivene Aunus

text: Tykkivene Aunus oli vuonna 1919 käyttöönotettu Suomen merivoimien tykkivene.


title: Tykkivene Aunus

text: Alus tilattiin Wm. Crichton & Co Ab:n telakalta Turusta. Se valmistui 1900 hinaajana.


title: Tykkivene Aunus

text: Alus joutui 1919 suomalaisille Aunuksen retken aikana Viteleessä Aunus-joen suuhun uponneena. "Aunus" aseistettiin talvisodan alkaessa ja se liitettiin kapteeniluutnantti Asikaisen johtamaan tykkiveneiden laivastoon Laatokalla. Sodan aikana Laatokalla ei käyty meritaisteluja, joten "Aunuksen" tehtävä oli tulittaa Neuvostoliiton maavoimia järven rantojen läheisyydessä ja miinoittaa rannikkoalueita. Alus laski 7. joulukuuta 1939 moottoriveneiden tukemana 18 miinaa miinoitussuunnitelman mukaisesti. Moskovan rauhan mukaisesti kaikki Laatokan-laivaston alukset tuli jättää Laatokalle, joten "Aunus" joutui Neuvostoliiton haltuun.


title: Tykkivene Aunus

text: "Aunus" liitettiin 24. elokuuta 1940 koulutusalusten osastoon, jonka tukikohtana oli Valamo ja nimettiin "UK-100":ksi. Jatkosodan alettua alus aseistettiin uudelleen, muutettiin miinanraivaaja "TTSH-100":ksi komentajanaan yliluutnantti Kargin ja liitettiin Neuvostoliiton Laatokan-laivastoon. Alus oli Neuvostoliiton Laatokan-laivaston pohjoisosaston lippulaiva. Ensimmäisen taistelunsa alus kävi 27. heinäkuuta 1941 Sortavalan lähistöllä. 31. heinäkuuta alus sai viisi osumaa suomalaiselta rannikkotykistöltä ja useita miehiä kaatui. Pohjoisosaston päällikkö kapteeniluutnantti Salagin haavoittui. Myöhemmin alus oli vartiolaivana ja kuljetti erilaisia tavaroita. "TTSH-100":lla oli suuri merkitys Suhosaaren maihinnousun torjumisessa.


title: Tykkivene Aunus

text: Vuonna 1944 aluksen nimeksi otettiin "T-100", ja se raivasi miinoja Riianlahdella. Vuonna 1947 se riisuttiin aseista ja poistettiin laivastosta 1964, jonka jälkeen se toimi latvialaisena hinaajana nimellä "RB-30". Vuoden 1982 syksyllä alus asetettiin ankkuriin Volhovajoen rannalle Novaja Ladogaan.


title: Luettelo Platonin dialogien sivuhenkilöistä

text: Luettelo henkilöistä, jotka esiintyvät Platonin dialogeissa joko Sokrateen keskustelukumppaneina tai muuten paikalla olleina. Osa henkilöistä on todistetusti historiallisia, osa on historiallisia mutta heidän esiintymisensä dialogeissa on kuvitteellista, ja osa saattaa puolestaan olla pelkästään kuvitteellisia hahmoja.


text: Adeimantos oli Platonin veli. Hän esiintyy dialogeissa "Parmenides" ja "Valtio".


text: Alkibiades oli tunnettu ateenalainen poliitikko, joka esiintyy neljässä dialogissa: hänen mukaansa nimetyissä dialogeissa "Alkibiades I" ja "Alkibiades II", sekä dialogeissa "Pidot" ja "Protagoras".


text: Agathon oli ateenalainen näytelmäkirjailija, jonka kotiin sijoittuu dialogi "Pidot".


text: Antifon oli Adeimantoksen, Glaukonin ja Platonin velipuoli. Hän esiintyy dialogissa "Parmenides".


text: Anytos, Anthemionin poika, oli ateenalainen demokraatti, "kunnon ateenalainen", joka esiintyy dialogissa "Menon". Sen lisäksi hän esiintyy "Sokrateen puolustuspuheessa" Sokratesta syyttäneiden henkilöiden johtajana. Sokrates sanoo hänen toimineen oikeudessa valtiomiesten ja käsityöläisten edustajana.


text: Apollodoros esiintyy dialogeissa "Faidon" ja "Pidot".


text: Aristodemos esiintyy dialogissa "Pidot".


text: Aristofanes oli tunnettu komediakirjailija, joka esiintyy dialogissa "Pidot".


text: Aristoteles, eri henkilö kuin samanniminen tunnettu filosofi, oli myöhempi kolmenkymmenen tyrannin jäsen. Hän esiintyy dialogissa "Parmenides". Hänen voi hyvin nähdä siinä edustavan juuri myöhemmin tunnettua filosofia.


text: Demodokos oli Sokrateen ystävä ja Theageen isä. Hän esiintyy dialogissa "Theages". Ei tiedetä, oliko kyseessä sama Demodokos jonka mukaan on nimetty epäperäinen dialogi "Demodokos".


text: Dionysodoros esiintyy dialogissa "Euthydemos".


text: Ekhekrates oli flioslainen, joka esiintyy kehyskertomuksessa dialogissa "Faidon".


text: Erysimakhos esiintyy dialogissa "Pidot".


text: Eudikos esiintyy lyhyemmässä "Hippiaassa".


text: Eukleides Megaralainen oli filosofi, joka esiintyy dialogissa "Theaitetos".


text: Euthydemos oli sofisti, joka esiintyy dialogissa "Euthydemos".


text: Euthydemos, mahdollisesti eri henkilö, oli myös Kefaloksen poika, joka on taustalla dialogissa "Valtio".


text: Euthyfron esiintyy hänen mukaansa nimetyssä dialogissa "Euthyfron".


text: Faidon oli Sokrateen oppilas. Hän esiintyy hänen mukaansa nimetyssä dialogissa "Faidon".


text: Faidros oli ateenalainen filosofi ja Sokrateen ystävä. Hän esiintyy kahdessa dialogissa: hänen mukaansa nimetyssä dialogissa "Faidros" sekä dialogissa "Pidot".


text: Filebos esiintyy hänen mukaansa nimetyssä dialogissa "Filebos".


text: Glaukon oli Platonin veli ja Sokrateen oppilas. Hän esiintyy dialogeissa "Parmenides" ja "Valtio".


text: Gorgias oli tunnettu puhuja ja puhetaidon opettaja, joka esiintyy hänen mukaansa nimetyssä dialogissa "Gorgias".


text: Hermogenes oli Hipponikoksen poika ja Kalliaan veli. Hän esiintyy dialogissa "Kratylos".


text: Hermokrates oli syrakusalainen kenraali. Hän esiintyy dialogeissa "Kritias" ja "Timaios". Hänen mukaansa on nimetty hypoteettinen dialogi "Hermokrates".


text: Hippias oli tunnettu sofisti, joka esiintyy kolmessa dialogissa: hänen mukaansa nimetyissä "laajemmassa Hippiaassa" ja "lyhyemmässä Hippiaassa", sekä dialogissa "Protagoras".


text: Hippokrates esiintyy dialogissa "Protagoras".


text: Hippothales oli Lysikseen rakastunut mies, joka esiintyy dialogissa "Lysis".


text: Ion oli efesolainen rhapsodi eli ammattimainen runouden esittäjä. Hän esiintyy hänen mukaansa nimetyssä dialogissa "Ion".


text: Kallias oli varakas ateenalainen, Hipponikoksen poika ja Hermogeneen veli. Hänen kotiinsa sijoittuu dialogi "Protagoras".


text: Kallikles esiintyy dialogissa "Gorgias".


text: Kebes oli Sokrateen oppilas. Hän esiintyy dialogissa "Faidon".


text: Kefalos oli klazomenailainen vanhempi aseidentekijä, joka esiintyy dialogissa "Parmenides".


text: Kefalos oli syrakusalainen Lysaniaan poika ja Kefaloksen pojanpoika sekä puhuja Lysiaan isä. Hän esiintyy dialogissa "Valtio".


text: Khairefon esiintyy dialogeissa "Gorgias" ja "Kharmides".


text: Kharmantides oli Kefaloksen poika. Hän esiintyy dialogissa "Valtio".


text: Kharmides esiintyy hänen mukaansa nimetyssä dialogissa "Kharmides".


text: Kleinias oli kreetalainen, joka esiintyy dialogeissa "Epinomis", "Euthydemos" ja "Lait".


text:
Kleitofon oli Thrasymakhoksen ystävä. Hän esiintyy kahdessa dialogissa: hänen mukaansa nimetyssä dialogissa
"Kleitofon" sekä dialogissa "Valtio".


text: Kratylos oli ateenalainen filosofi, joka esiintyy hänen mukaansa nimetyssä dialogissa "Kratylos".


text: Krinas esiintyy dialogissa "Protagoras".


text: Kritias oli Platonin sukulainen. Hän esiintyy neljässä dialogissa: dialogissa "Kharmides", hänen mukaansa nimetyssä dialogissa "Kritias", sekä dialogeissa "Protagoras" ja "Timaios".


text: Kriton oli Sokrateen oppilas ja ystävä. Hän esiintyy kolmessa dialogissa: dialogeissa "Euthydemos" ja "Faidon" sekä hänen mukaansa nimetyssä dialogissa "Kriton".


text: Ktesippos esiintyy dialogeissa "Euthydemos" ja "Lysis".


text: Lakhes (n. 475-418 eaa.), Melanopoksen poika, oli ateenalainen aristokraatti ja kenraali, joka esiintyy hänen mukaansa nimetyssä dialogissa "Lakhes".


text: Lykon oli ateenalainen, joka oli yksi Sokrateen syyttäjistä. Hän esiintyy "Sokrateen puolustuspuheessa" puhujien edustajana.


text: Lysias oli Kefalos Syrakusalaisen poika, joka on taustalla dialogissa "Valtio".


text: Lysimakhos oli Aristeides Oikeamielisen poika. Hän esiintyy dialogissa "Lakhes".


text: Lysis esiintyy hänen mukaansa nimetyssä dialogissa "Lysis".


text: Megillos oli lakedaimonialainen, joka esiintyy dialogeissa "Epinomis" ja "Lait".


text: Melesias oli Thukydides vanhemman poika. Hän esiintyy dialogissa "Lakhes".


text: Meletos oli ateenalainen, joka oli yksi Sokrateen syyttäjistä. Hän esiintyy "Sokrateen puolustuspuheessa" syyttäjien pääpuhujana ja runoilijoiden edustajana.


text: Meneksenos esiintyy dialogissa "Lysis" sekä hänen mukaansa nimetyssä dialogissa "Meneksenos".


text: Menon oli sofistien opeista kiinnostunut thessalialainen ylimys. Hän ja hänen orjapoikansa esiintyvät dialogissa "Menon".


text: Nikeratos on taustalla dialogissa "Valtio".


text: Nikias oli ateenalainen sotilas, joka esiintyy dialogissa "Lakhes".


text: Parmenides oli elealainen filosofi, joka on sijoitettu todennäköisesti kuvitteellisesti Sokrateen keskustelukumppaniksi dialogiin "Parmenides".


text: Pausanias esiintyy dialogissa "Pidot".


text: Polemarkhos oli Kefaloksen poika. Hän esiintyy dialogissa "Valtio".


text: Polos oli sisilialainen sofisti ja puhetaidon opettaja, joka esiintyy dialogissa "Gorgias".


text: Prodikos oli sofisti, joka esiintyy dialogissa "Protagoras".


text: Protagoras oli sofisti, joka esiintyy hänen mukaansa nimetyssä dialogissa "Protagoras".


text: Protarkhos esiintyy dialogissa "Filebos".


text: Pythodoros esiintyy dialogissa "Parmenides".


text: Simmias oli Sokrateen oppilas, joka esiintyy dialogissa "Faidon".


text: Nuorempi Sokrates ("Sôkratês ho Neôteros") esiintyy dialogeissa "Sofisti" ja "Valtiomies".


text: Terpsion esiintyy dialogissa "Theaitetos".


text: Theages oli Demodokoksen poika. Hän esiintyy hänen mukaansa nimetyssä dialogissa "Theages".


text: Theaitetos oli matemaatikko, joka esiintyy dialogeissa "Sofisti" ja "Theaitetos".


text: Theodoros Kyreneläinen oli matemaatikko, joka esiintyy dialogeissa "Sofisti", "Theaitetos" ja "Valtiomies".


text: Thrasymakhos oli sofisti, joka esiintyy dialogissa "Valtio".


text: Timaios Lokrilainen oli matemaatikko, joka esiintyy dialogeissa "Kritias" ja "Timaios".


text: Zenon Elealainen oli elealainen filosofi, joka on sijoitettu todennäköisesti kuvitteellisesti Sokrateen keskustelukumppaniksi dialogiin "Parmenides".


text: Lysimakhoksen ja Melesiaan pojat ovat paikalla dialogissa "Lakhes".


text: Menonin orjapoika ratkaisee geometrisen ongelman dialogissa "Menon".


text: "Tuntematon ateenalainen" (""Athênaios ksenos"") on keskustelukumppanina dialogeissa "Epinomis" ja "Lait".


text: "Tuntematon elealainen" (""Eleatês ksenos"") on keskustelukumppanina dialogeissa "Sofisti" ja "Valtiomies".


text: Vanginvartija esiintyy dialogissa "Faidon".


text: "Ystävä" on keskustelukumppanina dialogeissa "Hipparkhos", "Minos", "Pidot" ja "Protagoras".


title: Ion

text: Ion voi viitata ainakin seuraaviin asioihin:


title: Demodokos

text: Demodokos () oli antiikin kreikkalainen satiirikko, joka eli 500-luvulla eaa. Leroksen saarella. Hän on jäänyt maailmankirjallisuuteen lauseella: “miletoslaiset eivät ole hulluja, mutta he toimivat niin kuin olisivat”. Lause liittyy Miletoksessa syntyneeseen kapinointiin. Saarelaiset karkottivat ensin tyranninsa, mutta joutuivat sitten keskinäiseen riitaan, jossa osapuolina olivat pääomapiirit ("plutis") ja työntekijät ("kheiromakha").


title: Atomiteoria

text:
Kemiassa ja fysiikassa, atomiteoria on tieteellinen teoria, jonka mukaan kaikki aine koostuu diskreeteistä eli epäjatkuvista yksiköistä eli atomeista, jotka ovat kemiallisesti jakamattomia. Atomiteoriaa kuvataan atomimallien avulla. Atomiteorian avulla pystytään selittämään tiettyjä ilmiöitä, kuten miksi aineella on tietty olomuoto tietyssä lämpötilassa. Demokritos ja Demokritoksen oppi-isä Leukippos pohtivat aineen koostumusta ja päätyivät siihen, että aine koostuu atomeista, ja että atomi on jakamaton. Jakamaton on kreikaksi "atomos", josta sana atomi on johdettu. Nykyään atomien kuitenkin tiedetään koostuvan osasista ja atomeita voitavan jakaa fissioreaktioilla. Nykyisin on vallalla kvanttimekaaninen teoria, mutta sitä ovat edeltäneet Bohrin, Sommerfeldin, Rutherfordin ja Thomsonin teoriat.
Antiikin Kreikassa maailman ajateltiin koostuvan neljästä alkuaineesta, tulesta, vedestä, maasta ja ilmasta. Tämän ajattelumallin kehitti Empedokles 400-luvulla eaa. Myöhemmin Demokritos ja hänen opettajansa Leukipos kehittivät uuden mallin, jonka mukaan nämä neljä elementtiä koostuivat atomeista, jotka ovat jakamattomia ja niitä erottaa tyhjyys. Antiikin tunnetuin filosofi Aristoteles ei kuitenkaan uskonut tyhjiön olemassaoloon ja näin kielsi Demokritoksen mallin. Koska Aristoteleen kirjoitukset hallitsivat eurooppalaista sivistystä pitkälle keskiajalle saakka, jäi atomiteoria taka-alalle kahdeksi vuosituhanneksi. Demokritoksen malli kuitenkin säilyi jälkipolville roomalaisen runoilijan Lucretiuksen teoksen "De rerum natura (Maailmankaikkeudesta)" ansiosta.


title: Atomiteoria

text: Demokritoksen atomimalli on nykyiseen malliin verrattuna äärimmilleen yksinkertaistettu sekä virheellinen. Demokritoksen mallissa aine koostuu täysin jakamattomista atomeista. Nykymallissa todetaan kuitenkin että atomi jakaantuu kahteen osaan; ytimeen ja elektroniverhoon. Lisäksi Demokritos väitti eri aineiden atomien olevan erimuotoisia; veden atomien pyöreitä, tulen piikkisiä ja maa-atomien rosoisia. Oikeassa Demokritosta voidaan pitää siinä, että atomit ovat keskenään eri kokoisia, eri massaisia sekä osaltaan siinä että atomit ovat ikuisia.


title: Atomiteoria

text: Robert Boyle (1627–1692) oli ensimmäisiä, jotka uudella ajalla herättivät atomihypoteesin henkiin. Hänen mukaansa kaikki aine koostui samanlaisista perushiukkasista eli korpuskelista, jotka eri aineissa olivat ryhmittyneet eri tavoilla. Samoihin aikoihin Nicolas Lemery yritti selittää eri aineiden ominaisuuksia atomien muotojen avulla: esimerkiksi happojen hapan maku ja kyky syövyttää metalleja johtuivat hänen mukaansa siitä, että niiden atomit olivat piikikkäitä. Myös Isaac Newton oletti kaiken aineen koostuvan atomeista. Boylen ansiosta atomimalli sai uutta huomiota osakseen, sillä Demokritoksen atomimalli oli likimain unohtunut.


title: Atomiteoria

text: Sveitsiläinen fyysikko Daniel Bernoulli julkaisi vuonna 1738 teoksen nimeltä Hydrodynamica, joka oli pohja kineettisen kaasuteorian synnylle. Bernoullin mukaan kaasut koostuvat pienistä hiukkasista, jotka ovat koko ajan liikkeessä sekä törmäilevät jatkuvasti toisiinsa. Bernoullin mukaan kaasujen paine johtuu nimenomaan rakenneosasten keskinäisistä törmäyksistä sekä näiden törmäyksistä astian seinämiin, ja kaasun lämpötila riippuu vastaavasti näiden liikkuvien hiukkasten nopeudesta. Teoria tuli kuitenkin yleisesti hyväksytyksi vasta seuraavalla vuosisadalla.


title: Atomiteoria

text: Kemiaan atomiteoriaa sovelsi menestyksellisesti John Dalton 1800-luvun alussa. Sen avulla hän selitti etenkin kerrannaisten painosuhteiden lain. Tämä laki sanoo, että jos kaksi alkuainetta muodostaa useampia yhdisteitä keskenään, niin ne määrät yhtä alkuainetta, jotka voivat yhtyä samaan määrään toista alkuainetta, ovat yksinkertaisessa, yleensä pienillä kokonaisluvuilla ilmaistavassa suhteessa toisiinsa. Esimerkiksi 12 grammaa hiiltä voi yhtyä joko 16 grammaan happea muodostaen hiilimonoksidia tai tarkalleen kaksinkertaiseen määrään, 32 grammaan happea muodostaen hiilidioksidia. Tämä selittyy sillä, että hiilimonoksidin molekyylissä on yksi hiili- ja yksi happiatomi, hiilidioksidin molekyylissä taas yksi hiili- ja kaksi happiatomia.


title: Atomiteoria

text: Tämän teorian ja kemiallisten reaktioiden avulla pystyttiin jo 1800-luvun alkupuolella määrittämään varsin tarkoin eri alkuaineiden atomien massojen suhteet toisiinsa. Ei kuitenkaan vielä tiedetty, kuinka suuria niiden massat olivat gramman murto-osina, vain niiden suhteelliset massat tunnettiin. Siksi olikin otettava käyttöön erityinen atomimassayksikkö, joka alkujaan määriteltiin vetyatomin massaksi. (Nykyisin se on määritelty 1/12-osaksi hiili-12-atomin massasta.) Samoihin aikoihin kehittyivät nopeasti myös lämpöoppi ja siihen läheisesti liittyvä kineettinen kaasuteoria, joka myös edellytti kaasun koostuvat molekyyleistä. Kineettiseen kaasuteoriaan perustuva Avogadron laki osoittautui myös hyödylliseksi kaasumaisten alkuaineiden atomimassojen määrityksessä.


title: Atomiteoria

text: 1800-luvulla atomiteoria sai kuitenkin erityisen suuren merkityksen orgaanisessa kemiassa. Erilaisten kemiallisten reaktioiden avulla tehtiin pitkälle meneviä päätelmiä orgaanisten molekyylien rakenteesta ja siitä, missä järjestyksessä niissä atomit sijaitsevat toisiinsa nähden. Kun paljon myöhemmin orgaanisten molekyylien rakenteita pystyttiin tutkimaan myös röntgensäteiden avulla, kemistien tekemät päätelmät osoittautuivat useimmissa tapauksissa oikeiksi.


title: Atomiteoria

text: Atomiteoria tuli varsinkin orgaanisen kemian tutkijoiden yleisesti hyväksymäksi, mutta useat fyysikot, esimerkiksi Ernst Mach ja Wilhelm Ostwald, pitivät sitä vielä 1800-luvun lopullakin tarpeettomana hypoteesina. Vasta radioaktiivisuutta koskevat tutkimustulokset sekä Albert Einsteinin vuonna 1905 esittämä Brownin liikkeen selitys ratkaisivat kiistan lopullisesti ja tekivät myös mahdollisiksi määrittää atomimassayksikön ja gramman välisen suhteen.


title: Atomiteoria

text: Demokritoksen tavoin myös Dalton ja tiedeyhteisö vielä kauan hänen jälkeensäkin piti atomia jakamattomana. Elektrolyysin tutkimus johti kuitenkin vähitellen siihen päätelmään, että atomi voi saada sähkövarauksen eli ionisoitua, mikä antoi aihetta olettaa, että on olemassa atomiakin pienempiä sähköisesti varattuja hiukkasia.


title: Atomiteoria

text: Tutkittuaan sähkön kulkua katodisädeputken tyhjiössä Sir Joseph Thomson keksi elektronin vuonna 1897. Thomson oletti, että elektronit ovat osa atomia, niinpä hän julkaisi vuonna 1904 ensimmäisen elektronit sisältävän atomimallin. Siinä atomi esitettiin kimmoisana, positiivisena pallona, jonka sisällä on negatiivisia elektroneita. Ulospäin atomi oli sähköisesti neutraali. Koska atomin oli havaittu lähettävän sähkömagneettista säteilyä ja lisäksi tiedettiin sähköisen varauksen kiihtyvän liikeen aiheuttavan säteilyä, Thomson päätteli elektronien värähtelevän atomin sisällä ja näin myös säteilevän .


title: Atomiteoria

text: Vuonna 1909 uusiseelantilainen ydinfysiikan pioneeri Ernest Rutherford päätti testata Thomsonin atomimallin erityisellä sirontakokeella. Hän pommitti ohutta kultalevyä alfa-hiukkasilla ja seurasi niiden siroamista kultalevyyn törmäämisen jälkeen. Koska suurin osa positiivisesti varautuneista alfahiukkasista ei muuttanut kulkusuuntaansa mutta osa niistä muutti suuntaansa jopa yli 90 astetta, Rutherford esitti, että atomissa on pieni positiivinen ydin ja sitä ympäröivä negatiivinen elektroniverho. Rutherfordin atomimallia voi verrata aurinkokuntaan, jossa aurinko vastaa atomin ydintä ja planeetat elektroneita. Rutherford myös väitti, että ydintä kiertävien elektronien keskeiskiihtyvyys aiheutti kokeissa havaitun atomin säteilyn.


title: Atomiteoria

text: Ernest Rutherfordin oppilaana englannissa opiskellut tanskalaisfyysikko Niels Bohr korjaili ja tarkensi Rutherfordin atomimallia. Hän sai aikaan mallin, jota vieläkin käytetään esimerkiksi kouluissa selkeytensä ja yksinkertaisuutensa vuoksi, vaikkei se vastaakaan todellisuutta täydellisesti. Merkittävin muutos on Bohrin tuoma käsitys, että elektroneilla on vain tiettyjä määrättyjä kiertoratoja atomissa, ja jokainen rata edustaa tiettyä energiatilaa. Näin ollen elektroni, joka siirtyy ulommalta radalta ydintä lähempänä olevalle radalle, luovuttaa energiaansa sähkömagneettisena säteilynä. Tämä kumosi täysin Rutherfordin teorian keskeiskiihtyvyyden säteilyvaikutuksesta. Jokaista elektronin mahdollista siirtymistä radalta toiselle vastaa yksi spektriviiva atomin spektrissä.


title: Atomiteoria

text:
Bohrin malli on kuitenkin puutteellinen; se ei päde kuin vetyatomille ja yksielektroniselle atomille. Näissäkään tapauksessa se ei selitä atomien spektrien hienorakennetta.
On nimittäin osoittautunut, että esimerkiksi Balmerin sarjan mukaiset spektriviivat muodostuvat itse asiassa useammasta lähellä toisiaan olevasta, mutta toisistaan erottuvasta viivasta. Tämän selittämiseksi Arnold Sommerfeld esitti vuonna 1915 tarkennetun atomimallin, jonka mukaan elektronien kiertoradat eivät välttämättä ole ympyröitä vaan ne voivat olla myös ellipsejä. Bohrin teorian mukaisen pääkvanttiluvun lisäksi oli otettava käyttöön myös sivukvanttiluku, jonka Sommerfeldin mallissa tulkittiin kuvaavan radan eksentrisyyttä. Lisäksi suhteellisuusteorian tuloksista seurasi, että ellipsit jatkuvasti kiertyivät tasossaan eli niissä esiintyi periheliliike.


title: Atomiteoria

text: Erwin Schrödinger korvasi myöhemmin Bohrin ja Sommerfeldin mallit kvanttimekaanisella atomimallilla, jonka mukaan elektroneilla ei ole määritettävissä olevia kiertoratoja, vaan niillä on tietty todennäköisyys sijaita tietyssä avaruuden pisteessä.


title: Intian osavaltiot ja territoriot

text: Intia on jaettu 29 osavaltioon ja seitsemään liittovaltion alueeseen, joihin kuuluu Delhin pääkaupunkialue.


title: Faidros

text: Faidros () tai Phaedrus (lat.) voi viitata seuraaviin:


title: Hopeaa rajan takaa (elokuva)

text: Hopeaa rajan takaa on vuonna 1963 valmistunut Mikko Niskasen ohjaama elokuva. Se pohjautuu Esa Anttalan romaaniin "Hopeaa rajan takaa" vuodelta 1961, joka taas perustuu kirjailijan omiin kokemuksiin. Elokuvan tuotti Mauno Mäkelän Fennada-Filmi.


title: Hopeaa rajan takaa (elokuva)

text: Eletään välirauhan aikaa Suomessa. Kaksi nuorta miestä, Eugen Wist (Jaakko Pakkasvirta) ja Anttala (Veikko Kerttula), päättävät hakea rajan taakse Uudellekirkolle Kannakselle jääneeseen Wistin entiseen kotitaloon kätketyn hopea-aarteen. Ensi yrityksellä suomalaiset rajavartijat pidättävät miehet, ja heitä kuulustellaan vakoojiksi epäiltyinä. Toiselle yritykselle he ottavat avukseen hopeaa kantamaan tuttavansa Paukun (Spede Pasanen). Rajan takana he joutuvat lukuisia kertoja tekemisiin neuvostosiviilien kanssa ja pelastuvat monta kertaa täpärästi neuvostoliittolaisilta rajavartijoilta ja sotilailta. He palaavat hopea-aarteen kanssa Suomeen, ja viimeiset sadat metrit he juoksevat raja-aidalle luotisateessa rajavartijoiden takaa-ajamina.


title: Hopeaa rajan takaa (elokuva)

text: Elokuva ja kirja perustuvat tositapahtumiin, mutta Anttala ei kerro koko tarinaa. Hän jätti mainitsematta, miten Eugen Wist onnistui hankkimaan Kannaksen sotilaskartat ja kulkuluvat rajaseudulle: partio oli liikkeellä Päämajan ulkomaanosaston Viipurin alatoimiston (osasto Vehniäinen, myöhemmin 1./Er. P 4) toimeksiannosta, ja sen virallisena tehtävänä oli sotilastiedustelu Karjalankannaksella tapahtuvaa hyökkäystä varten. Lassi Saressalon numeroinnissa partion tunnus on 1/1.


title: Hopeaa rajan takaa (elokuva)

text: Partio liikkui siviilipuvuissa, ja siihen kuuluivat kersantit Urpo Lempiäinen (Anttala) ja Eugen Wist sekä vänrikki Toivo Paavilainen ("Paukku"). Partionjohtajana toimi Wist, vaikka Paavilaisella oli korkeampi sotilasarvo.


title: Hopeaa rajan takaa (elokuva)

text: Miehet ylittivät rajan 4. kesäkuuta 1941] Nuijamaan Myräjärven itäpuolelta ja onnistuivat harhauttamaan takaa-ajajat. Sieltä he jatkoivat matkaansa metsiä ja metsäteitä pitkin Uudellekirkolle tiedustellen matkallaan teiden ja rautateiden liikenteen. Uudellakirkolla he kävivät ensin Lempiäisen kotikylässä Kirstinälässä. Seuraavana yönä he kävivät kaivamassa hopeakätkön esiin Wistin kotoa Halolanjärven eteläpuolella olevasta Piispalankylästä. Partio palasi takaisin samaa tietä kuin se oli mennytkin käyttäen hyväkseen menomatkalla tekemiään muonakätköjä. Rajan partio ylitti 16.6.


title: Hopeaa rajan takaa (elokuva)

text: Sekä elokuvassa että kirjassa Anttala liioittelee "Paukun" huonoa kuntoa, sillä jo kaksi viikkoa hopearetken päättymisen jälkeen Paavilainen lähti uudelle kaukopartiomatkalle, vaikka hänet olisi siirretty osastosta pois, jos hänen kuntonsa olisi vaarantanut edellisen partion. Tältä kersantti Ilmari Tolvasen johtamalta retkeltä Kivennavalle (partio 13/1) hän ei palannut: partio joutui väijytykseen yrittäessään ylittää venäläisten linjoja paluumatkallaan, jolloin Tolvanen ja Paavilainen katosivat tulitaistelussa.


title: Hopeaa rajan takaa (elokuva)

text: Elokuvan tekoaikaan oli näyttelijälakko, ja kaikki näyttelijät olivat siten Näyttelijäliittoon kuulumattomia, kuten Pertti ”Spede” Pasanen. "Hopeaa rajan takaa" oli Pasasen harvoja merkittäviä roolitöitä muissa kuin hänen omissa elokuvissaan ja hyvin harvoja vakavan elokuvan roolejaan yleensäkään. Niskanen kehui muistelmissaan "Vaikea rooli" Pasasta lahjakkaaksi ja ammattitaitoiseksi näyttelijäksi.


title: Hopeaa rajan takaa (elokuva)

text: Jälkituotantovaiheessa elokuvasta poistettiin ulkoministeriön valvonnassa kohtaus, jossa Wist pakottaa neuvostoliittolaisen rajapartion perääntymään pistoolilla uhaten.


title: Hopeaa rajan takaa (elokuva)

text: Elokuva sai ensi-iltansa 20. syyskuuta 1963 Helsingissä Tuulensuussa ja Rexissä.


title: Nullarborin tasanko

text: Nullarborin tasanko on laaja, kuiva ja lähes puuton tasankoalue Australian eteläosassa. Sana "nullarbor" on johdettu latinan sanasta "null" ("ei mitään") ja "arbor" ("puu"). Aboriginaalit kutsuvat aluetta nimellä "Oondiri", joka tarkoittaa "vedetöntä". Nullarborin tasanko on myös maailman suurin kalkkikivikappale: sen pituus on noin 1 200 kilometriä, ja se ulottuu itä–länsi-suunnassa Etelä-Australian osavaltiosta Länsi-Australian osavaltioon.


title: Nullarborin tasanko

text: Nullarborin tasangon ensimmäiset asukkaat olivat paimentolaisia, Spinifex-aboriginaaleja, jotka asuttivat alueen huolimatta pintaveden ja viljelyskelpoisen maa-alan puutteesta. Alueen keskimääräinen vuotuinen sademäärä on noin 200 millimetriä.


title: Nullarborin tasanko

text: Eurooppalaiset uudisasukkaat päättivät ylittää aavikon huolimatta Nullarborin luontaisista esteistä. Vaikka Edward John Eyre kuvasi tasankoa "äärettömäksi poikkeamaksi, läiskäksi luonnon kasvoilla" ja "paikaksi johon joutuu vain painajaisissaan", tuli hänestä vuonna 1841 ensimmäinen eurooppalainen, joka on ylittänyt tasangon.


title: Nullarborin tasanko

text: Eyre lähti matkalleen Fowler's Baystä Etelä-Australiasta 17. marraskuuta 1840 yhdessä tutkimusmatkailija John Baxterin ja kolmen aboriginaalioppaan kanssa. Retkikunta joutui palaamaan takaisin Fowler's Bayhin kun kolme retkikunnan kuormahevosista menehtyi nestehukkaan.


title: Nullarborin tasanko

text: Retkikunta aloitti uuden yrityksen 25. helmikuuta 1841. 29. huhtikuuta retkikunta saapui Caigunaan. Ruoan ja juoman puute aiheutti kapinan, ja kaksi aboriginaaleista surmasi Baxterin ja pakeni mukanaan retkikunnan elintarvikkeet. Eyre ja kolmas aboriginaali, Wylie, jatkoivat matkaa, hankkien ruokaa aboriginaalien tavoin. Onnekseen he tapasivat Rossiterissa ranskalaisia valaanpyytäjiä, joilta he saivat elintarvikkeita. Retkikunta saapui määränpäähänsä kesäkuussa 1841.


title: Nullarborin tasanko

text: Spinifex-aboriginaalit pakotettiin muuttamaan kotialueiltaan, kun britit aloittivat ydinasekokeet Maralingassa 1950-luvulla. Aboriginaalit ovat saaneet korvauksia menetetyistä maista, ja useat ovat palanneet takaisin kotiseutunsa lähistölle. Osa alueen asukkaista ei kuitenkaan koskaan lähtenyt koealueen lähistöltä, sillä alueen eristäytyneisyyden vuoksi heitä ei voitu varoittaa kokeista.


title: Nullarborin tasanko

text: "Nullarborin ylittäminen" on monille australialaisille kokemus Australian takamaista. Tienvarsien huoltamot ja levähdyspaikat myyvät tarroja ja kangasmerkkejä, jotka kertovat kantajansa ylittäneen aavikon. Tarrat ovat yleinen näky pitkiä matkoja tekevissä ajoneuvoissa.


title: Nullarborin tasanko

text: Nullarborin ylittäminen oli nykyistä vaativampaa ennen 1950-lukua, sillä tuolloin tiet olivat päällystämättömiä sora- ja hiekkapolkuja. Teiden ja polkujen varsilla on edelleen nähtävillä rekkojen ja autojen hajonneita renkaita todisteina teiden vaaroista. Kansantarut ja kaupunkitarinat kertovat varoittavia esimerkkejä pitkän matkan ajoista ilman riittävää lepoa, ja rekkakuskeista jotka menettävät järkensä keskellä tasangon tyhjyyttä.


title: Nullarborin tasanko

text: Kun päällystetty tie Nullarborin tasangon halki valmistui, liikenteeseen on ilmaantunut lukuisia eläkeläisten matkailuautoja ja -vaunuja. Yleensä eläkeläiset, joita paikallisesti kutsutaan "harmaiksi nomadeiksi", liikkuvat yleensä neljän tai useamman auton ryhmissä. Tie on myös suosittu pyöräilykohde, joskin pyöräilijöitä kehotetaan äärimmäiseen varovaisuuteen, sillä he joutuvat jakamaan kapean tien jopa 40 metrin pituisten maantiejunien kanssa.


title: Nullarborin tasanko

text: Nullarborin matkailullinen merkitys kasvoi, kun pitkänmatkan linja-automatkojen määrä alueella lisääntyi 1900-luvun lopulla. Vuodesta 1985 lähtien taloudelliset syyt kuten halvat lentolippujen hinnat ja kallis polttoaine kuitenkin aiheuttivat talousongelmia useille linja-autoyhtiöille. Yhtiöt joutuivat laskemaan hintojaan pystyäkseen kilpailemaan matkustajista, mutta vuonna 2005 eräs suurimmista yhtiöistä joutui lopettamaan Adelaiden ja Perthin välisen linjan.


title: Nullarborin tasanko

text: Nullarborin alueen uskotaan olevan entistä merenpohjaa. Alueen uskotaan nousseen merestä noin 20–25 miljoonaa vuotta sitten mannerlaattojen liikkeiden myötä. Siitä lähtien tuulten ja sateiden aiheuttama eroosio on kuluttanut alueen lähes tasaiseksi.


title: Nullarborin tasanko

text: Alueen kasvillisuus käsittää lähinnä matalakasvuisia pensaita. Nykyisin suuri osa tasangosta on kansallispuistoa. Alueella on myös runsaasti meteoriittien jäämiä, jotka ovat säilyneet hyvin kuivassa ilmastossa. Lukuisia meteoriitteja on löydetty Mundrabillan lähettyviltä, jotkin näistä ovat painoltaan useita tonneja.


title: Nullarborin tasanko

text: Nullarborin tasangolla vallitsee aavikkoilmasto ja erittäin kuivat olosuhteet. Päivällä keskilämpötila on +48.5 °C, kun yöllä lämpötila saattaa pudota nollan alapuolelle. Vuotuinen sademäärä Cookissa on 179,7 millimetriä.


title: Nullarborin tasanko

text: Yhteydenpito mantereen itä- ja länsiosien välillä oli yksi itä–länsi-suuntaisen aavikon ylittämisen tuloksista. Kun Eyre todisti että tasangon ylittäminen oli mahdollista, aloitettiin lennätinlinjan rakentaminen. Linja valmistui kahden vuoden työn jälkeen vuonna 1877, ja se käsitti kahdeksan vahvistinasemaa. Linja oli käytössä lähes viisikymmentä vuotta, ja sen jäänteitä on yhä näkyvillä.


title: Nullarborin tasanko

text: Trans-Australian Railway -rautatielinja halkoo Nullarborin tasankoa Kalgoorlien ja Port Augustan välillä. Rautatien rakentaminen aloitettiin 1917, jolloin kaksi rakennusryhmää aloittivat yhtä aikaa radan rakentamisen molemmista päistä. Ryhmät kohtasivat toisensa Ooldeassa, asumattomassa paikassa jossa oli saatavilla vettä. Liikenne alkuperäisellä radalla oli usein hidasta ja jopa vaarallista: lämpötilanvaihteluiden vuoksi rataan muodostui hellekäyriä, jotka saattoivat suistaa junan raiteilta. Kiskot ja ratapölkyt hautautuivat aavikon hiekkaan sekä sään että junien painon vaikutuksesta.


title: Nullarborin tasanko

text: Kokonaan uudelleenrakennettu linjaus avattiin liikenteelle 1969. Uudelleenrakentaminen oli osa projektia, jonka tarkoituksena oli standardoida eri osavaltioissa käytetyt raideleveydet, jotta yhdysliikenne eri osavaltioiden ja rautateiden välillä olisi mahdollista. Ensimmäinen uutta rataosuutta käyttänyt juna saavutti Perthin 27. helmikuuta 1970.


title: Nullarborin tasanko

text: Rataosuutta käyttää Indian Pacific -pikajuna, joka kulkee Perthistä Sydneyhin Adelaiden kautta.


title: Nullarborin tasanko

text: Eyre Highway yhdistää Länsi-Australiassa sijaitsevan Norsemanin Port Augustaan valmistui 1941. Aluksi tie oli hädin tuskin ajopolku, mutta tie päällystettiin vaiheittain seuraavan kolmenkymmenen vuoden aikana. Viimeinen osuus päällystettiin vuonna 1976. Valtatie seurailee aavikon eteläreunaa, kun taas rautatie kulkee alueen halki.


title: Nullarborin tasanko

text: Alueen tasaisuuden vuoksi Trans-Australia Railway pitää hallussaan maailman pisimmän suoran rataosuuden ennätystä. Radan pisimmän suoran pituus on 478 kilometriä, ja se on täysin suora. Eyre Highway pitää hallussaan Australian pisimmän päällystetyn tiesuoran ennätystä: pisin suora osuus on 146,6 kilometrin mittainen.


title: Nullarborin tasanko

text: Asutus on muodostunut pääasiassa rautatien ja valtatien varsille. Valtatien varsilla paikalliset asukkaat saavat elantonsa pääasiassa matkailusta ja elintarvikehuollosta. Valtatien varren pikkukylät sijaitsevat yleensä 100–200 kilometrin välein.


title: Gross-Rosenin keskitysleiri

text: Gross-Rosen oli natsien keskitysleiri Saksassa. Se oli työleiri vuodesta 1940 vuoteen 1945. Siellä oli arviolta noin 125 000 vankia, joista arvioidaan kuolleen 40 000. Sillä oli arviolta 100 alaleiriä. Puna-armeija vapautti pääleirin 14. helmikuuta 1945.


title: Age of Empires II: The Age of Kings

text: Age of Empires II: The Age of Kings on Ensemble Studiosin kehittämä ja Microsoft Game Studiosin julkaisema strategiapeli. Peli on julkaistu vuonna Windowsille ja se on "Age of Empires" -pelisarjan toinen osa. Ensemble Studiosin kehittämä "" -laajennusosa julkaistiin 2000. Pelistä julkaistiin päivitetty "Age of Empires II HD" -niminen teräväpiirtoversio Steam-palvelussa 9. huhtikuuta 2013. 7. marraskuuta 2013 julkaistiin uusi, HD-version kanssa toimiva lisäosa "", joka tuo peliin uutta sisältöä.


title: Age of Empires II: The Age of Kings

text: Pelissä pelaaja ohjaa historiallisesti merkittäviä kansoja ja sivilisaatioita neljän eri aikakauden läpi.


title: Age of Empires II: The Age of Kings

text: Pelissä on kolmetoista eri sivilisaatiota: britit, keltit, frankit, gootit, teutonit, viikingit, kiinalaiset, japanilaiset, mongolit, bysanttilaiset, persialaiset, saraseenit ja turkkilaiset. Jokaisella sivilisaatiolla on ainutlaatuisia ominaisuuksia.


title: Age of Empires II: The Age of Kings

text: Pelissä on useita erilaisia pelimuotoja. Kampanjoiden lisäksi peliä voi pelata muun muassa satunnaiskartoilla (). Regicide-pelimuodossa tavoitteena on tappaa vastustajan kuningas ja Death Match -pelissä on tarkoituksena luoda armeija ja valtakunta mahdollisimman nopeasti.Pelissä oli vuoteen 2006 asti mahdollista pelata moninpeliä internetin välityksellä Microsoftin ylläpitämässä MSN Gaming Zone -palvelussa. Microsoft on tämän jälkeen suositellut moninpelaamisen jatkamista GameSpy-, GameRanger- ja Voobly-palveluissa. HD-version julkaisun myötä moninpeli on tullut mahdolliseksi myös Steamin kautta.


title: Age of Empires II: The Age of Kings

text: "Age of Empires II: The Age of Kings" on saanut useita myönteisiä arvosteluita.


title: Byōdō-in

text: Byōdō-in () on buddhalainen temppeli Ujin kaupungissa Kioton prefektuurissa Japanissa. Se oli alun perin Fujiwara no Michinagan huvila, mutta hänen poikansa, "kanpaku" Fujiwara no Yorimichi, muunsi sen temppeliksi vuonna 1052. Temppelin tärkein nähtävyys on feeniks-halli vuodelta 1053; lähes kaikki muut temppelin rakennukset paloivat sisällissodan aikana vuonna 1336.


title: Byōdō-in

text: Feeniks-halli () on yksi Japanin kuuluisimmista rakennuksista, ja se on kuvattu 10 jenin kolikkoon. Hallin arkkitehtuurin on tarkoitus muistuttaa Amida-buddhan kuviteltua puhtaan maan paratiisia. Hallin pohjapiirros muistuttaa lentävää lintua, ja sen katolla on feeniks-patsaat (ks. "fènghuáng"). Tämän vuoksi sitä alettiin myöhemmin kutsua feeniks-halliksi. Halli on yksi harvoista säilyneistä Heian-kauden rakennuksista. Hallin sisällä on Amidan patsas, jonka on veistänyt Jōchō samoihin aikoihin rakennuksen valmistumisen kanssa. Hän käytti veistoksessaan yosegi-tekniikkaa. Amidan kultainen halo, jossa on 12 bodhisattvaa ja Dainichi Nyorai, on pääasiassa Edo-kaudelta. Hallin sisäosa on koristeltu edustamaan Amidan parartiisia. 52 pilvillä ratsastavaa bodhisattvaa, jotka ovat alkuperäisten feeniks-veistosten tavoin nähtävillä viereisessä aarrekammiossa ("hōshōkan"), on myös pidetty Jōchōn töinä. Hallin ympärillä on lampi ja puutarha.


title: Byōdō-in

text: Byōdō-in hyväksyttiin Unescon maailmanperintöluetteloon osana Kioton kulttuuriaarteiden muodostamaa kokonaisuutta vuonna 1994. Temppelistä on rakennettu kopio O'ahun saarelle Havaijille.


title: Fly on the Wall

text: Fly on the Wall on australialaisen hard rock -yhtye AC/DC:n kahdestoista studioalbumi. Se julkaistiin 28. kesäkuuta 1985.


title: Fly on the Wall

text: Albumia nauhoitettiin marraskuusta 1984 helmikuuhun 1985 saakka Montreuxissa, Sveitsissä. Sen ovat tuottaneet veljekset Angus Young ja Malcolm Young. Albumi on ensimmäinen levy, jossa rumpuja soittaa Simon Wright, joka liittyi yhtyeeseen alkuperäisrumpali Phil Ruddin erottua yhtyeestä riitojen takia "Flick of the Switch" -albumin äänitysten jälkeen.


title: Fly on the Wall

text: "Fly on the Wall" oli sijalla 7 Britanniassa ja sijalla 32 Yhdysvalloissa. Albumilta julkaistiin singlet "Shake Your Foundations", "Danger" ja "Sink the Pink". Albumi julkaistiin uudelleen remasteroituna vuonna 2003 osana "AC/DC remasters" sarjaa.


title: Fly on the Wall

text: Vuonna 1985 albumista ilmestyi myös videoversio, joka sisälsi kappaleet:


title: Phoenix (yhtye)

text: Phoenix on ranskalainen rock -yhtye, joka esittää laulunsa englanniksi. Yhtye perustettiin vuonna 1999 Versaillesissa, Pariisissa. Julkaistuaan ensimmäisen levynsä nimeltä "United" vuonna 2000 Phoenixista tuli suosittu underground-yhtye.


title: Phoenix (yhtye)

text: Phoenixin hitti ”Too Young”, joka soi muun muassa elokuvassa "Lost in Translation", nosti yhtyeen levymyyntiä ja mahdollisti yhtyeen toisen levyn, "Alphabetical"in, teon. Levy toi yhtyeelle kohtalaista suosiota valtavirrassa kappaleen ”Everything Is Everything” myötä.


title: Phoenix (yhtye)

text: Vuonna 2006 yhtye julkaisi kolmannen albuminsa "It's Never Been Like That". Neljäs studioalbumi "Wolfgang Amadeus Phoenix" ilmestyi vuonna 2009. Se sai parhaan vaihtoehtoisen musiikkialbumin Grammy-ehdokkuuden.


title: Frank McCourt

text: Francis "Frank" McCourt (19. elokuuta 1930 – 19. heinäkuuta 2009) oli amerikanirlantilainen kirjailija. Hänen läpimurtoaan merkitsi muistelmallinen romaani Seitsemännen portaan enkeli ("Angela's Ashes", 1996), josta muodostui myynti- ja arvostelumenestys. Se sai sekä Pulitzer-palkinnon että Yhdysvaltain kriitikkojen palkinnon vuonna 1997. Alan Parker ohjasi sen pohjalta elokuvan "Seitsemännen portaan enkeli".


title: Frank McCourt

text: McCourt syntyi Brooklynissa, New Yorkissa pohjois-irlantilaiselle presbyteeri-isälleen Malachy McCourtille (1901-1985) ja irlantilaiselle katolilaisäidilleen Angela Sheehanille (1908-1981). Frank eli ensimmäiset vuotensa Yhdysvalloissa neljän nuoremman sisaruksensa kanssa, joita olivat Malachy (s. 1931), kaksoset Oliver ja Eugene (s. 1932) sekä sisar Margaret (s. 1935), joka kuoli vain muutama viikko syntymänsä jälkeen. Tragedian jälkeen perhe muutti kotimaahansa Irlantiin, missä myös kaksoset Oliver ja Eugene menehtyivät. He kuolivat peräjälkeen vuoden sisällä muutosta. Tämän jälkeen syntyivät pojat Michael (s. 1936) ja Alphonsus eli Alphie (s. 1940).


title: Frank McCourt

text: Koska pohjois-irlantilaisen Malachy-isän oli vaikea löytää töitä juuriensa ja aksenttinsa vuoksi, perhe päätti muuttaa Angelan kotikaupunkiin Limerickiin. Siellä he kuitenkin kohtasivat entistä suurempaa köyhyyttä. Isä, joka oli kotoisin Toomen kylästä Antrimin kreivikunnasta, oli useimmiten työtön mutta tuhlasi silti vähätkin ansaitsemansa rahat viinaan. Hänellä oli tapana tulla kotiin laulaen ja herättäen pojat kuuntelemaan isänmaallista saarnaa. Frankin ollessa yhdentoista heidän isänsä lähti Englantiin tehdastyöhön, muttei koskaan lähettänyt perheelle kolmea puntaa enempää rahaa. Malachy ei alkoholinkäytöstään huolimatta ollut kuitenkaan koskaan julma tai väkivaltainen. Hänellä oli tapana kertoilla Frankille tarinoita irlantilaisten satujen sankarista Cuchulainista, ja Frank pitikin tarinahetkiä hänen ja isän tärkeänä yhteisenä aikana.


title: Frank McCourt

text: Frank lopetti koulunkäyntinsä 14-vuotiaana, minkä jälkeen hän teki satunnaisia töitä ja varasteli elättääkseen veljiään Malachya, Michaelia ja Alphieta. Äiti Angela joutui elättämään perhettään kerjäämällä. Muut sisarukset olivat tuolloin jo kuolleet joko sairauksiin tai perheen surkeisiin olosuhteisiin, ja Frank meinasi itsekin menehtyä 11-vuotiaana lavantautiin. Kirjassaan "Seitsemännen portaan enkeli" Frank kuvaileekin muun muassa koko korttelin jakamaa yhtä ainoata vessaa, joka tulvi jatkuvan sateen vuoksi ja oli täynnä rottia ja tuhohyönteisiä. Frank kertoo myös, miten häntä ja hänen veljeään Malachya kiusattiin köyhyyden vuoksi, miten sukulaiset jaksoivat aina moittia heidän surkeaa tilannettaan ja miten he joutuivat aina yhden kuolleen lapsen kohdalla muuttamaan muistoja pakoon.


title: Frank McCourt

text: Lokakuussa 1949 19-vuotias Frank jätti Irlannin ja lähti Yhdysvaltoihin laivalla nimeltä MS Irish Oak. Aluksen oli tarkoitus pysähtyä New York Cityyn, mutta jäikin sen sijaan Albanyyn. Sieltä Frank lähti junalla New Yorkiin laivalla tapaamansa papin kanssa, joka auttoi häntä saamaan yöpaikan ja työn paikallisessa Biltmore Hotelissa. Tuolloin Frank tienasi 26 dollaria viikossa, ja lähetti siitä aina 10 dollaria äidilleen Limerickiin. Vuonna 1951 Frank kutsuttiin palvelukseen Korean sodan vuoksi, ja hänet lähetettiin Saksan Baijeriin kahdeksi vuodeksi. Alun perin hänen tehtävänsä oli kouluttaa koiria, mutta myöhemmin hän toimi kirjurina. Vapauttamisensa jälkeen hän palasi New Yorkiin, missä hän teki useita töitä telakoilla, varastoissa ja pankeissa.


title: Frank McCourt

text: McCourt meni ensimmäistä kertaa naimisiin elokuussa 1961 Alberta Smallin kanssa, ja sai tämän kanssa tyttären nimeltä Margaret. Pariskunta erosi vuonna 1979, ja elokuussa 1984 Frank nai Cheryl Fordin. Kolmannen vaimonsa Ellen Frey McCourtin hän nai elokuussa 1994, ja he elivät sekä New Yorkissa että Roxburyssa Connecticutissa. Frank sanoi usein selvinneensä vaimonsa Ellenin, tyttärensä Margaretin, lastenlastensa Chiaran, Frankin, Jackin ja Averyn sekä kolmen veljensä että näiden perheiden vuoksi.


title: Frank McCourt

text: Vapaa-ajallaan Frank oli innokas soutaja.


title: Frank McCourt

text: Toukokuussa 2009 tuli ilmi, että Frank sairasti melanoomaa. Hän kuoli 19. heinäkuuta 2009 melanoomaan 78-vuotiaana hoitokodissa Manhattanilla. Hänellä oli myös ongelmia aivokalvossaan.


title: Tietue

text: Tietue (engl. "record") on tietojenkäsittelyssä, erityisesti tiedonhallinnassa itsenäisen, loogisen tietokokonaisuuden nimitys.


title: Tietue

text: Rakenteeltaan säännöllisessä eli strukturoidussa sisällössä tietue voidaan määritellä yhden kohteen tietojen muodostamaksi kokonaisuudeksi. Esimerkiksi asiakasrekisterissä kullakin asiakkaalla on oma tietueensa. Relaatiotietokannassa tietuetta vastaa tietokantataulun rivi.


title: Tietue

text: Tiedonhallinnan kannalta strukturoimaton tai heikosti rakenteellinen tieto, kuten teksti, on vaikeammin, tai ei lainkaan, jaoteltavissa yhdenmukaisiksi tietueiksi.


title: Bryan Watson

text: Bryan Watson (s. 18. huhtikuuta 1969, Durban, Etelä-Afrikka) oli parinsa Carmen Vinceljin kanssa uuden vuosituhannen alun ylivoimaisin kilpatanssipari maailmassa. He voittivat ammattilaisten latinalaistanssien maailmanmestaruuden (liitto: WD/DSC, kesäkuu-06 alkaen WDC) vuosina 1999-2007 yhdeksän kertaa. Pari päätti uransa kesäkuun alussa järjestetyssä British Open kilpailussa Blackpoolissa, jonka he voittivat seitsemännen ja viimeisen kerran. Pari osallistui Blackpoolin kilpailuun yhdeksänä vuonna. Ainoat parit, joka koskaan kykenivät voittamaan heidät, olivat Suomen Jukka Haapalainen ja Sirpa Suutari-Jääskö, sekä Paul Killick ja Karina Smirnoff Englannista.


title: Bryan Watson

text: Bryan on lisäksi voittanut amatöörien maailmanmestaruuden latinalaistansseissa vuonna 1991 italialaisen Claudia Leonin kanssa. Lisäksi hän on saavuttanut useita MM-mitaleja englantilaisen Karen Hardyn kanssa vuosina 1995-1998.


title: Donald Petrie

text: Donald Mark Petrie (s. 2. huhtikuuta 1954 New York) on yhdysvaltalainen elokuvaohjaaja. Petrie syntyi Daniel Petrien ja Dorothea G. Petrien perheeseen 1950-luvun alussa. Jo nuorella iällä elokuvat olivat lähellä häntä, sillä hänen isänsä oli menestyvä ohjaaja, ja hänen äitinsä aloitti tuottajana 1970-luvun lopulla. Donald ei erityisemmin menestynyt näyttelijänä, joten hän työskenteli isänsä ohjaamassa "Betsy"-elokuvan tuotannossa tuotantoassistenttina. Hänen tehtävänään oli muun muassa toimia Laurence Olivierin autonkuljettajana.


title: Donald Petrie

text: Ohjaajauransa Petrie aloitti vasta vuonna 1985 "Ihmemies MacGyver" -sarjan myötä, jota hän ohjasi kaksi jaksoa. Ensimmäisen teatterilevitykseen päässeen elokuvansa "Mystic Pizza" hän ohjasi vuonna 1988. Elokuva tuotti tuotantokustannuksensa takaisin kaksinkertaisesti ja voitti independent-elokuvantekijöiden palkinnon ohjauksestaan. Vuonna 1990 hän työskenteli jo Universal-studiolle, jolle hän ohjasi ensimmäiseksi "Rikos kannattaa" -komedian, joka menestyi vain kohtuullisesti.


title: Donald Petrie

text: Läpimurtonsa Petrie teki erinomaisesti käsikirjoitetulla komedialla "Äksyt vanhat herrat", joka sai ensi-iltansa vuonna 1993. Jack Lemmonin ja Walter Matthaun yhteisesti tähdittämä elokuva julkaistiin joulupyhien aikaan, ja se osoittautui suurmenestykseksi. Video- ja teatterilevityksestä kertyi yhteensä yli 100 miljoonan dollarin tulot. Elokuva sai pari vuotta myöhemmin jatko-osan, jonka ohjasi Howard Deutch.


title: Donald Petrie

text: Flopanneen "The Favor" -komedian jälkeen Petrie ohjasi heikon koko perheen komedian "Riku Rikas" (1994), jonka pääosassa esiintyy "Yksin kotona" -tähti Macaulay Culkin. Elokuva oli avausviikonloppunaan vasta viides ja jäi teatterilevityksessä tappiolle. Myös Petrien seuraava ohjaustyö, "Wall Streetin valtiatar" (1996), oli taloudellinen epäonnistuminen vain 13 miljoonan dollarin lipputuloillaan. 1990-luvun päätti Petrien osalta "Maanmainio marsilainen" (1999), joka jäi tappiolle kolmanneksen tuotantokustannuksistaan.


title: Donald Petrie

text: Neljän flopin jälkeen Petrie oli hittielokuvan tarpeessa. Tällaiseksi muodostui vuoden 2000 joulukuussa "Miss Kovis", jonka nimiroolissa esiintyy Sandra Bullock. 45 miljoonaa dollaria maksanut komedia oli avausviikonloppunaan vasta viides, mutta sanan levittyä elokuvaa kävi katsomassa 212 miljoonan dollarin edestä ihmisiä. Viisi vuotta myöhemmin elokuvalle tehtiin jatko-osa, jonka ohjasi John Pasquin, mutta se keräsi enää vain puolet esiosan tuotosta. Vuonna 2003 Petrien romanttinen komedia "Kuinka hukata kundi 10 päivässä" oli niin ikään suurmenestys yli 177 miljoonan dollarin lipputuloillaan.


title: Donald Petrie

text: Vuonna 2004 ensi-iltansa sai Ray Romanon ja Gene Hackmanin tähdittämä komedia "Villi valtataistelu", jota oli tarjottu Rod Lurien ohjattavaksi. Lurie ei halunnut ottaa elokuvaa ohjattavakseen, joten Petrie sai tehtävän. Romano ei ollut yhtä suuri tähti valkokankaalla kuin televisiossa, ja niinpä elokuva keräsi vain alle puolet lipputuloina tuotantokustannuksistaan. Heikko menestys oli myös "Just My Luck" (2006), jonka pääosassa nähtiin muutama vuosi aikaisemmin ihmisiä lippuluukuille vetänyt Lindsay Lohan. 28 miljoonaa dollaria maksanut elokuva keräsi vain 37 miljoonaa dollaria lipputuloja.


title: Shane West

text: Shane West (s. Shannon Bruce Snaith, 10. kesäkuuta 1978 Baton Rouge, Louisiana, Yhdysvallat) on yhdysvaltalainen näyttelijä. Hänet tunnetaan muun muassa elokuvista "Muistojen polku" (2002) ja "Herrasmiesliiga" (2003) sekä televisiosarjoista "Teho-osasto" ja "Nikita".


title: Shane West

text: West syntyi Baton Rougessa Louisianassa. Hänellä on yksi nuorempi sisko ja paljon nuorempi siskopuoli. Hänen vanhempansa erosivat ja kymmenvuotiaana West muutti äitinsä mukana Kaliforniaan. Hän innostui näyttelemisestä kun hänen oli pakko ottaa lukiossa draamatunteja jotta opinnot tulisivat täyteen.


title: Shane West

text: Shane Westin ensimmäinen merkittävä rooli oli televisiosarjasta "Vielä kerran", jossan hän esitti Eli Sammleria. Roolin myötä West alkoi saada paremmin rooleja myös elokuvista, kuten "Mihin hintaan tahansa" (2000), "Älä jätä minua" (2001) ja "Muistojen polku" (2002), joissa oli vastanäyttelijöinä muun muassa Marla Sokoloff ja Mandy Moore. Vuonna 2003 hän näytteli Sean Conneryn tähdittämässä elokuvassa "Herrasmiesliiga". Vuonna 2004 West otti vastaan Ray Barnettin roolin televisiosarjasta "Teho-osasto". Hän jätti "Teho-osaston" vuonna 2007. Vuonna 2010 alkaneessa sarjassa "Nikita" West näyttelee salamurhaajia kouluttavaa Michaelia.


title: Shane West

text: West harrastaa laulujen kirjoittamista ja kitaran soittoa. Hänen kappaleensa ”So What Does It All Mean?” oli "Muistojen polku" -elokuvan ääniraidalla. Hänellä on rockyhtye Jonny Was, jonka kanssa hän esiintyy ympäri Los Angelesia.


title: Shane West

text: Shane West on seurustellut näyttelijöiden Rachael Leigh Cookin, Marla Sokoloffin, Mandy Mooren ja Dina Meyerin kanssa. Lisäksi hän on tapaillut näyttelijä-tanssija Jenna Dewania.


title: Kuopion Energia

text: Kuopion Energia on Kuopion kaupungin kokonaan omistama konserniyhtiö, joka koostuu Liikelaitos Kuopion Energiasta ja Kuopion Energia Oy:stä. Sen toimialoina ovat sähkön- ja kaukolämmön tuotanto sekä jakelu, aikaisemmin myös tietoliikenne (datasähkö). Yhtiö on perustettu vuonna 1906. Konsernin palveluksessa on noin 210 henkilöä. Sähköä tuotettiin vuonna 2008 430 GWh ja lämpöä 898 GWh. Lisäksi Kuopion Energia ostaa asiakkailleen sähköpörssistä vuosittain noin 280 GWh sähköä.


title: Kuopion Energia

text: Yhtiöllä on Kuopion alueella Haapaniemen kaupunginosassa kaksi yksikköä käsittävä lämpövoimalaitos (kolmas rakenteilla, korvaa valmistuttuaan vanhimman), joka tuottaa sekä sähköä että kaukolämpöä lähinnä turvetta polttamalla. Lisäksi sillä on pienempiä öljyä polttavia lämpövoimaloita kaukolämmön tuottamista varten useissa muissa kaupunginosissa. Kuopion Energialla on ollut Pielavedellä myös oma turvetuotantoyksikkö vuodesta 1994 alkaen. Kokonaisuutena yhtiö on tuottanut viime vuosina energiastaan noin 90 prosenttia turpeella (kaikesta Kuopiossa tuotetusta energiasta tuotettiin turpeella 50 %). Kaukolämpöverkkoon on liittynyt lähes 90 prosenttia Kuopion kaupunkialueen kiinteistöistä. Sähkön ja lämmön yhteistuotanto alkoi vuonna 1963.


title: Kuopion Energia

text: Kuopion Energia Oy:n toimitusjohtajana toimii Esa Lindholm ja Liikelaitos Kuopion Energian toimitusjohtajana Kari Väänänen.


title: Kuopion Energia

text:
Kuopion Energialla on Haapaniemellä yhteensä kolme voimalaitosyksikköä, joista yksi on rakenteilla ja korvaa valmistuttuaan vanhimman. Yhtiö on myös osakkaana runsaan yhden prosentin eli 20 megawatin osuudella monikansallisessa Fennovoimassa, joka tavoittelee toimilupaa yhdelle ydinvoimalaitosyksikölle Suomessa.
Kuopion Energia Oy:llä on virkamiesjohdon lisäksi hallitus (pj. Väinö Korhonen). Liikelaitos Kuopion Energialla on puolestaan johtokunta (pj. Rauno Airas).


title: Kuopion Energia

text: 1990-luvun suomalaisten energiayhtiöiden yksityistämisaallossa Kuopion Energiaakin oltiin moneen otteeseen myymässä. Pisimmälle tämä ehti 9. maaliskuuta 1998, kun Kuopion kaupunginvaltuusto päätti kokouksessaan äänin 51-8 myydä Kuopion Energian Espoon Sähkö Oyj:lle. Asia vietiin kuitenkin oikeuteen. Lopulta eri oikeusasteet läpikäynyt prosessi päättyi lopputulokseen, ettei yhtiötä myydä. Tämä on jälkikäteen osoittautunut useimpien mielestä hyväksi ratkaisuksi, sillä kaupunki on voinut kotiuttaa yhtiöstä miljoonatuottoja vuosittain. Niillä on paikattu muun kaupunkikonsernin alijäämiä.


title: Kuopion Energia

text: 2000-luvulla keskusteltiin energiayhteistyöstä Savon Voiman ja Kuopion Energian välillä. Neuvoteltu yhteistyösopimus ei kuitenkaan saanut hyväksyntää Kuopion kaupunginvaltuustossa, jonka enemmistö halusi pitää energiahuollon omissa käsissä. Vuonna 2018 Savon Voima, Kuopion Voima, Jyväskylän Energia ja Lappeenrannan Energia allekirjoittivat perustamissopimuksen yhteisestä sähkönmyynti- ja energiapalveluyhtiöstä. Täten muodostettu Väre Energia Oy aloitti toimintansa 1.1.2019.


title: Kuopion Energia

text: Kevättalvella 2009 Kuopion Energia sai 50 000. sähköverkkoasiakkaansa. Asiakasmäärärajan ylittämisen myötä yhtiölle lankesi sähkömarkkinalakiin perustuva velvollisuus eriyttää sähköverkkoliiketoiminnat toiminnallisesti muista sähköliiketoiminnoista. Vuonna 2014 perustettiin sähköverkkoliiketoiminnasta vastaava tytäryhtiö Kuopion Sähköverkko Oy .


title: Slavik Kryklyvyi

text: Vjatšeslav ”Slavik” Kryklyvyi () on ukrainalainen ammattilaiskilpatanssija, joka on erikoistunut latinalaisiin tansseihin.


title: Slavik Kryklyvyi

text:
Kryklyvyi syntyi vuonna 1976 Kiovassa, Ukrainassa. Hänen kansainvälinen uransa alkoi 1990-luvun puolessa välissä Olena Fedortšukin kanssa; tuolloin hän edusti Ukrainaa. Vuonna 1998 hän alkoi tanssia belgialaisen Joanne Leuniksen kanssa edustaen Belgiaa. Vuonna 2000 he voittivat amatöörien (IDSF) latinalaistanssien EM- ja MM-tittelit, sekä arvostetun Blackpoolin amatöörien latinalaiskilpailun. Lokakuussa 2000 hän julistautui ammattilaiseksi ja lopetti parisuhteen Joannen kanssa.
Vuodesta 2001 Slavik edusti Yhdysvaltoja niin ikään ukrainalaissyntyisen Karina Smirnovan kanssa. Yhteisellä urallaan he kilpailivat ammattilaisten MM-kilpailuissa vain kahdesti (vuonna 2001 he saavuttivat Blackpoolissa viidennen ja vuonna 2002 Miami Beachilla kolmannen sijan). Vuoden 2004 MM-kilpailut jäivät parilta väliin viisumivaikeuksien tähden – ironisesti Yhdysvaltoja edustava pari ei päässyt Yhdysvaltoihin kilpailuja varten. MM-sijoitusten puuttumisesta huolimatta pari nautti arvostusta maailman ”kakkosparina” heti Bryan Watsonin ja Carmen Vincelj’n jälkeen. Blackpoolissa he tanssivat ammattilaisten hopeaa vuosina 2004 ja 2005. Lisäksi he voittivat monia arvostettuja World-Series-sarjan kilpailuja, kuten United Kingdom Open Championships -kilpailun tammikuussa 2005.


title: Slavik Kryklyvyi

text: Blackpool 2005 jäi parin viimeiseksi yhteiseksi kilpailuksi. Karina edustaa nykyään Venäjää vuoden 2004 ammattilaisten Euroopan mestarin Dmitry Timohinin parina. He olivat debyyttikilpailussaan Blackpoolissa 2006 neljäntenä.


title: Slavik Kryklyvyi

text: Slavik esiintyy Karinan kanssa lyhyissä cameorooleissa Richard Geren ja Jennifer Lopezin tähdittämässä "Saanko luvan?" -elokuvassa. Karina esiintyy Stanin parina lyhyessä sambakohtauksessa, jossa hän lopuksi pilkkaa Bette Midlerin roolihahmoa ja pakenee salista kirkaisten Stanin tupeen irrottua. Slavik esiintyy elokuvan lopussa Jennifer Lopezin parina Blackpoolissa tanssien tangoa. DVD-julkaisun extroissa he tanssivat hetken yhdessä diskokohtauksessa. Lisäksi Geren ja Lopezin öinen tangokohtaus on heidän koreografioimansa.


title: Slavik Kryklyvyi

text: Slavik aloitti yhteisen uran elämänkumppaninsa Jelena Horovan kanssa marraskuussa 2005. Elena oli saavuttanut useita finaalisijoituksia entisen parinsa Sergey Rjupinin kanssa ammattilaisena. Slavik ja Elena debytoivat Venäjää edustaen Venäjän ammattilaisten mestaruuskilpailuissa, ja voittivat mestaruuden 20. huhtikuuta 2006. Seuraavan kerran pari kilpaili arvostetussa German-Openissa, tuloksena voitto. MM-kilpailuissa pari oli hopealla. International Open Championship -kilpailussa pari oli myös toinen. Pari sijoittui urallaan toiseksi kaikissa arvostetuimmissa tanssiurheilutapahtumissa. Pari lopetti yhteisen uransa International Openin hopeasijaan vuonna 2007.


title: Slavik Kryklyvyi

text: Keväällä 2008 Slavik aloitti jälleen uuden uran uuden parin kanssa. Uusi pari oli suomalainen huipputanssija Hanna Karttunen. Slavik ja Hanna tanssivat debyyttinsä United Kindom-Open -tapahtumassa vuonna 2009 edustaen Suomea. He sijoittuivat finaalissa kuudenneksi ollen näin ollen paras suomalaispari maailmassa sitten Jukka Haapalaisen ja Sirpa Suutarin eläkkeelle siirtymisen vuonna 2001.


title: Slavik Kryklyvyi

text: Slavikia pidetään yhtenä taitavimmista ja ennen kaikkea yleisöystävällisimpänä miestanssijana. Hänen vahvuutensa ovat notkeus ja liikenopeus, joilla koreografiasta saadaan näyttävää ja vauhdikasta. Lisäksi häntä arvostetaan karismaattisena esiintyjänä ja musiikin melodian tulkitsijana.


title: Slavik Kryklyvyi

text: Slavik on edustanut Ukrainaa, Belgiaa, Yhdysvaltoja, Venäjää ja viimeisimpänä Suomea. Slavik on ainoa Suomea edustanut kilpatanssija, joka on voittanut maailmanmestaruuden tanssiurheilussa.


title: Daniel Petrie, Jr.

text: Daniel Petrie Jr. (s. 30. marraskuuta 1951) on yhdysvaltalainen elokuvakäsikirjoittaja ja -ohjaaja. Elokuvaohjaaja Daniel Petrien ja elokuvatuottaja Dorothea G. Petrien poika kirjoitti ensimmäisenä käsikirjoituksenaan "Beverly Hills -kyttä" -elokuvan, joka julkaistiin Martin Brestin ohjaamana vuonna 1984. Elokuvasta muodostui yllätyshitti, joka keräsi yli 316 miljoonan dollarin lipputulot. Tälläkin hetkellä elokuva on 150 parhaiten tuottaneen filmin joukossa, ja oli julkaisuvuotensa menestynein. Elokuva toi Petrielle Oscar-ehdokkuuden parhaasta käsikirjoituksesta.


title: Daniel Petrie, Jr.

text: Seuraavaa käsikirjoitustaan uransa vahvasti aloittanut Petrie hioi pitkään, ja se tuotiin valkokankaalle vasta vuonna 1987 Jim McBriden ohjaamana. Elokuva oli heikko menestys, kuten Petrien seuraavakin käsikirjoitus. Vuonna 1989 Tom Hanks -komedia "Turner & Hooch" käänsi Petrien onnen tuottaen yli 70 miljoonaa dollaria. Kahta vuotta myöhemmin julkaistiin Petrien esikoisohjaus "Tinasotilaat", jonka hän myös kirjoitti. Suurista odotuksista huolimatta elokuva keräsi vain 15 miljoonan dollarin lipputulot. Yhdessä seitsemän muun käsikirjoittajan kanssa hän loi käsikirjoituksen seuraavaan ohjaustyöhönsä "Intissä" (1994), joka oli heikko menestys.


title: Daniel Petrie, Jr.

text: Vuonna 1997 Petrie ohjasi ensimmäistä kertaa valmiin käsikirjoituksen "Dead Silence", joka päätyi suoraan televisiolevitykseen. Vuonna 2002 valmistuneen "Lavastettu"-trillerin Petrie sekä ohjasi että kirjoitti televisioon, joka toteutettiin yhdeksänmiljoonan dollarin budjetilla. Kyseessä oli kymmenen vuoden takaisen TV-elokuvan uusintaversio.


title: Daniel Petrie, Jr.

text: Oscar-ehdokkuudesta huolimatta Daniel Petrie Jr. ei ole menestynyt veljensä Donald Petrien tavoin.


title: Riikka Hakkarainen

text: Riikka Hakkarainen (s. 23. toukokuuta 1977) on yksi Suomen menestyneimmistä golfaajista. Hän siirtyi ammattilaiseksi vuonna 1997 ja on voittanut neljä kansainvälistä ammattilaiskilpailua sekä koko Telia Tour-kiertueen rankingin vuonna 2002 jolloin hän voitti myös ensimmäisen ammattilaiskilpailun South African Openin Johannesbourghissa keväällä 2002. Eurooppa Tourilla hän on voittanut Tenerife Ladies Openin 2006. Erinomaisena vuonna hän nappasi lukuisia Top-10 sijoituksia ja ylsi Ladies European Tourin kokonais rankingissa 9. sijalle. Pitkän uran muita kohokohtia ovat toinen sija Italian Ladies Openissa vuonna 1999 ja kolmas Biarritz Ladies Classicissa vuonna 2002. Suhteellisen lyhyt amatööri ura alkoi 11-vuotiaana Jyväskylässä Laajavuoren harjoitus kentällä vanhempien kannustamana ja jatkui myöhemmin JyväsGolfissa, Mikkelin Golfissa sekä Golf Porrassalmessa. Amatööri urallaan hän edusti Suomea lukuisissa kansainvälisissä amatööri kilpailuissa. Kohokohtia amatööri-uralta olivat Junior World Championship parhaana Eurooppalaisena juniorina 9. Joukkue MM-kilpailut Ranskassa, 8. sijan. Greece Ladies Championin vuonna 1996, Scottish Youths Championin vuonna 1995 ja sijoittui kolmanneksi European Amateur Masters sekä British Girls Championship -kilpailuissa vuonna 1995. Urallaan hän on voittanut yhdeksän SM-mitalia joista ensimmäisen 14-vuotiaana.


title: Riikka Hakkarainen

text: Huimauskohtaukset pitivät hänet poissa kentiltä kaudella 2008 mutta ura Euroopan Tourilla jatkui edelleen vuonna 2009.


title: Coca-Cola Light

text: Coca-Cola Light (joissain maissa nimellä Diet Coke) on The Coca-Cola Companyn virvoitusjuomamerkki. Se on maailman kolmanneksi myydyin virvoitusjuoma. Coca-Cola Lightia alettiin myydä Suomessa vuonna 1984.


title: Coca-Cola Light

text: Juoma oli vuodesta 2006 makeutettu sukraloosilla‚ mutta sitä ennen se makeutettiin aspartaamilla. Vaihdokseen syynä oli maku, sillä sukraloosi sokerista valmistettuna kevytmakeuttajana toi juomaan täyteläisemmän maun. Vuoden 2009 alussa Coca-Cola Lightin makeutusaine sukraloosi muutettiin takaisin aspartaamiksi tuntemattomista syistä.


title: Coca-Cola Light

text: Coca-Cola Lightia pidettiin yleisesti liian naisellisena ja sen takia lanseerattiin tuote Coca-Cola Zero. Nykyään myynnissä olevat Coca-Cola Light ja Coca-Cola Zero ovat lähes täysin sama tuote eri etiketillä. Ainoana erona juomien välillä ovat käytetyt happamuudensäätöaineet: Coca-Cola Lightissa käytetään mononatriumfosfaatti E339:ää, Coca-Cola Zerossa mononatriumsitraatti E331:tä.


title: Kategoria superiore

text: Kategoria superiore ("Superliiga") on Albanian korkein miesten jalkapallosarja. Sarjassa pelaa kaksitoista joukkuetta, jotka kukin kohtaavat toisensa kahdesti.


title: Kategoria superiore

text: Maan pääsarja perustettiin vuonna 1930 Kreikan jalkapalloliiton suosiollisella avustuksella. Ensimmäisellä kaudella sarjassa mitteli paremmuudestaan kuusi seuraa. Jo seuraavana vuonna vastuun sarjan järjestämisestä otti myös vuonna 1930 perustettu Albanian jalkapalloliitto, joka vastaa sarjasta yhä.


title: Kategoria superiore

text: Joukkueiden määrää pääsarjatasolla vaihdellaan varsin usein. Kaudeksi 2006-07 joukkueiden lukumäärää nostettiin kymmenestä nykyiseen kahteentoista.


title: ’74 Jailbreak

text: ’74 Jailbreak on australialaisen hard rock -yhtye AC/DC:n vuonna 1984 julkaistu EP-levy. Se sisältää yhtyeen aiemman laulusolistin Bon Scottin ajalla äänitettyjä kappaleita, joita ei ollut aikaisemmin julkaistu Australian ulkopuolella. Albumin ensimmäinen kappale ”Jailbreak” on julkaistu alun perin vuoden 1976 "Dirty Deeds Done Dirt Cheap" -albumin Australian-versiolla ja loput kappaleet ovat vuoden 1975 "High Voltage" -albumin Australian-versiosta. Kappaleesta ”Jailbreak” julkaistiin myös single ja sille tehtiin musiikkivideo.


title: ’74 Jailbreak

text: "’74 Jailbreak" julkaistiin remasteroituna vuonna 2003 osana "AC/DC remasters" -sarjaa.


title: Fukutsu

text: Fukutsu () on Japanin kaupunki Kyūshūn saarella Fukuokan prefektuurissa. Se sijaitsee prefektuurin pohjoisosassa Genkainmeren rannalla Fukuokan ja Kitakyūshūn suurkaupunkien välissä. Fukutsussa on 62 149 asukasta (vuonna 2017) ja sen pinta-ala on 52,76 neliökilometriä.


title: Fukutsu

text: Fukutsun kaupunki syntyi vuonna 2005 Fukuman kauppalan ja Tsuyazakin kauppalan yhdistyessä. Uuden kaupungin nimeä varten kerättiin noin 3 000 ehdotusta ympäri maata. Fukutsu on kehittynyt loma- ja matkailukohteena Genkainmeren rannikon ja Miyajidaken pyhäkön luontoalueineen sekä asuinlähiönä lyhyen matkan päässä Fukuokasta ja Kitakyūshūsta. Kaupunkia palvelee JR Kyūshūn Kagoshima-päälinja.


title: Maurice Leblanc

text:
Maurice Leblanc (11. joulukuuta 1864, Rouen – 6. marraskuuta 1941, Perpignan) oli ranskalainen kirjailija. Hänen maineensa perustuu erityisesti herrasmiesvaras Arsène Lupinista kertoviin rikostarinoihin.
Oopperalaulaja, kirjailija Georgette Leblancin oli Leblancin sisko.


title: Maurice Leblanc

text:
Leblancin ensimmäinen Arsène Lupin -tarina ilmestyi vuonna 1905 "Je sais tout" -lehdessä. Lehti pyysi kirjailija Maurice Leblancia kehittämään ranskalaisen vastineen Sherlock Holmesille, josta oli tullut englantilaisen "Strand Magazinen" vetonaula.
Leblancin luomasta herrasmiesvarkaasta tuli nopeasti suosittu. Kirjailija oli alun perin haaveillut urasta psykologisten romaanien kirjoittajana, mutta hän joutui tehtailemaan Lupin-seikkailuja kuolemaansa asti. Leblanc totesi luomastaan hahmosta: "Hän seuraa minua kaikkialle. Ei hän ole minun varjoni, vaan minä olen hänen varjonsa. Hän se istuu pöytäni ääressä kun kirjoitan." Hän on luonnehtinut sankariaan myös "urheaksi sieluksi vahingoittumattomassa ruumiissa".


title: Maurice Leblanc

text: Arsène Lupinilla oli esikuva todellisuudessa. Aloittaessaan Lupin-sarjaa Leblanc nimittäin seurasi kiinnostuneena ranskalaisen anarkistin Marius Jacobin oikeudenkäyntiä Marseillessa.


title: Maurice Leblanc

text: Arsène Lupin -teokset


title: Maurice Leblanc

text: Pääartikkeli: Arsène Lupin


title: Maurice Leblanc

text: Leblancin muita teoksia


title: Annemarie Moser-Pröll

text: Annemarie Moser-Pröll (o.s. Pröll, s. 27. maaliskuuta 1953 Kleinarl) on itävaltalainen alppihiihdon olympiavoittaja. Hän oli menestynein naisalppihiihtäjä alppihiihdon maailmancupissa 1970-luvulla.


title: Annemarie Moser-Pröll

text: Moser-Pröll saavutti parhaat menestyksensä syöksylaskussa, suurpujottelussa ja alppiyhdistetyssä. Vuoden 1972 talvikisoissa Sapporossa hän saavutti kaksi olympiahopeaa (syöksylasku ja suurpujottelu) ja voitti viimeisenä kilpailuvuotenaan 1980 Lake Placidin kisoissa syöksylaskun olympiakultaa. Maailmancupin kokonaiskilpailun Moser-Pröll voitti kuudesti (kausina 1970–1971, 1971–1972, 1972–1973, 1973–1974, 1974–1975 ja 1978–1979). Hänellä on 62 maailmancupin osakilpailuvoittoa (36 syöksy, 16 suurpujottelu, 3 pujottelu, 7 alppiyhdistetty), ja hän oli pitkään naisalppihiihtäjien voittotilaston kärjessä. Lindsey Vonn ohitti hänet tilastossa 19. tammikuuta 2015.


title: Annemarie Moser-Pröll

text: Maailmanmestaruuskilpailuissa Moser-Pröll voitti neljä kultaa (alppiyhdistetty 1972 ja 1978, syöksylasku 1974 ja 1978) ja kaksi pronssia (syöksylasku 1970 ja suurpujottelu 1978).


title: Annemarie Moser-Pröll

text: Vuonna 1980 olympiakullan jälkeen Moser-Pröll lopetti kilpailu-uransa ja siirtyi ravintola-alalle. Hänellä on ”Weltcup-Cafe Annemarie” -kahvila Kleinarlissa. Hän on ollut naimisissa Herbert Moserin kanssa vuodesta 1974 ja pariskunnan tytär Marion syntyi 1982. Joulukuussa 2003 syntyi heidän ensimmäinen lapsenlapsensa.


title: Kullervo Kalske

text: Keijo Kullervo Kalske () oli suomalainen näyttelijä. Ennen elokuvauraansa Kotkassa poliisina työskennellyt Kalske oli näytellyt satunnaisesti Kotkan Näyttämöllä. Valkokankaalla hänet nähtiin ensimmäistä kertaa elokuvassa "Jääkärin morsian", joka sai ensi-iltansa 27. helmikuuta 1938. Samana vuonna hän esiintyi elokuvissa "Markan tähden" ja "Poikamiesten holhokki". 1950-luvulle tultaessa Kalskeen elokuvaroolit pienenivät ja vähäisimmillään ne olivat verrattavissa avustajatehtäviin.


title: Kullervo Kalske

text: Koko 1950-luvun aikana tämä 1930-luvun lopun ja 1940-luvun suosituimpiin elokuvasankareihin kuulunut Kalske onnistui saamaan ainoastaan muutaman suuremman elokuvaroolin elokuvissa "Tapahtui kaukana", "Rakkaus on nopeampi Piiroisen pässiäkin", "Lentävä kalakukko", "Majuri maantieltä" ja "Veteraanin voitto". Hänen viimeinen elokuvaroolinsa oli vuoden 1971 elokuvassa "Kreivi", jossa hän esitti rotaryklubin puheenjohtaja Arvo Hintikkaa. Televisiossa hän esiintyi vielä vuonna 1978 minisarjassa "Sodan ja rauhan miehet".


title: Kullervo Kalske

text: Kookas ja harteikas, 186 senttimetriä pitkä Kalske nähtiin näyttämöllä ja elokuvissa usein sotilaan, poliisin tai vartijan rooleissa, joihin hän poliisitaustansa johdosta sopikin erinomaisesti, tulkiten ne ammattitaidolla. Näyttämöllä tunnetuimpia olivat ehkä nimismiehen renki näytelmässä "Pohjalaisia" ja venäläinen santarmi näytelmässä "Viulunsoittaja katolla". Hän näytteli Suomen Työväen Teatterissa 1940-luvulla ja Helsingin Kaupunginteatterissa vuodesta 1957 lähtien. Poliisin tai upseerin roolia Kalske näytteli yli 30 elokuvassa, valtaosan rooleista ollessa varsinkin 1950-luvulta alkaen pieniä. Elokuvapoliisina hänet nähtiin muun muassa elokuvissa "Radio tekee murron", "Varsovan laulu", "Kaasua, komisario Palmu!" ja "Vodkaa, komisario Palmu". Kalske kuoli 64 vuoden iässä 29.1.1977. Hänet on haudattu Maunulan uurnalehtoon.


title: Silmien väri

text: Silmien väri on polygeeninen ominaisuus, joka määräytyy useiden geenien yhteisvaikutuksen tuloksena. Geenit määrittävät kuinka paljon ja minkä tyyppistä pigmenttiä silmän värikalvolle muodostuu. Ihmisillä esiintyy kolmea silmän värin määräävää geeniä (vihreää, ruskeaa ja sinistä), mutta fenotyyppiin eli silmän varsinaiseen väriin vaikuttavat myös ympäristötekijät. Silmien väriin vaikuttavat silmän värikalvon epiteelisolukon pigmentti, värikalvon stroman melaniinipitoisuus ja stroman solutiheys.


title: Silmien väri

text: Suurimmalla osalla maapallon ihmisistä silmien väri on tumma- tai vaaleanruskea. Harvinaisempia maapallon mittakaavassa ovat vihreät ja siniset silmät. Harmaat ovat niitäkin harvinaisemmat. Kaikkein harvinaisin silmien väri on vaaleanturkoosi. Sitä esiintyy vain Pohjois-Euroopassa ja Itä-Euroopassa harvinaisena. Syvänsiniset silmät voivat jossain valossa näyttää violeteilta. Tämä efekti johtuu silmien vähäisestä melaniinin määrästä, jolloin verisuonet näkyvät läpi.


title: Silmien väri

text: Harmaita, sinisiä, turkooseja, vihreitä ja muuten vaaleita silmiä esiintyy periytyvänä ominaisuutena lähinnä vain europidien joukossa. Yleisintä vaaleasilmäisyys on Itämeren ympäristössä ja myös laajalti läntistä Keski-Eurooppaa, jossa se on ihmispopulaatioissa yleisin silmien väri, Suomessa ja Virossa jopa lähes 90 prosentilla väestöstä. Pohjois-Amerikan Yhdysvalloissa noin 50% ihmisillä on vaaleat silmät, joskin erityisesti sinisilmäisten ihmisten määrä on vähentymässä eri etnisten ryhmien sekoittumisen johdosta. Kanadan uudisasukasalueilla luku on korkeampi.


title: Silmien väri

text: Muualla maailmassa silmien väri on tavallisimmin ruskean eri sävyjä, toisinaan kellertäviäkin. Saharan eteläpuolisessa Afrikassa silmien väri on lähes aina tummanruskea. Aasian maissa sen sijaan muutamalla prosentilla ihmisistä on vaaleat silmät.


title: Silmien väri

text: Ruskea silmien väri johtuu ensisijaisesti korkeasta melaniinin määrästä värikalvossa. Ruskea silmien väri on yleisin ihmisen silmien väreistä ja on kytköksissä mustaan ja ruskeaan hiusten väriin. Kellertäviä silmiä esiintyy tyypillisimmin etelä-eurooppalaisilla ihmisillä. Kellertävät silmät ovat ruskean ja vihreän välimuoto ja kytköksissä lähes aina ruskeisiin hiuksiin, mutta vain harvoin mustiin ja vaaleisiin. Vihreä silmien väri johtuu keskitasoisista melaniinitasoista ja on ilmeisesti kytköksissä ruskeaan, vaaleaan ja maantienharmaaseen hiusten väriin. Sinisissä silmissä värikalvon melaniinipitoisuus on matala, ja ominaisuus on yleensä kytköksissä maantienharmaaseen, vaaleaan ja punaiseen hiustenväriin, mutta sinisilmäisyyttä esiintyy myös musta- ja ruskeahiuksisillakin harvinaisena. Harmaissa silmissä melaniinipitoisuus on kaikkein vähäisin, ja se on aina kytköksissä vaaleisiin hiuksiin.


title: Silmien väri

text: Silmien väriin vaikuttavat useat geenit. Ruskeaa silmien väriä on aiemmin pidetty aina dominoivana ominaisuutena ja sinistä väriä resessiivisenä ominaisuutena, mutta nykyään on havaittu että silmän väri ei määräydy näin yksinkertaisesti. Tällä hetkellä tunnetaan kolme silmien väriin vaikuttavaa geeniä: "EYCL1", "EYCL2" ja "EYCL3".


title: Silmien väri

text: Silmien erivärisyys eli heterokromia voi johtua perinnöllisistä syistä, sairaudesta tai silmään tulleesta vammasta. Syynä silmien erivärisyyteen on silmien eritasoinen melaniinin tuotanto. Silmien väriä voidaan korostaa tai jopa kokonaan vaihtaa piilolinssien avulla.


title: If You Want Blood You’ve Got It

text: If You Want Blood You’ve Got It on australialaisen hard rock -yhtye AC/DC:n vuonna 1978 julkaistu ensimmäinen livealbumi. Albumi äänitettiin tammikuussa 1978 yhtyeen konsertissa Glasgow’ssa, Skotlannissa. Albumin kaikki kappaleet ovat kirjoittaneet kitaristit Angus Young, Malcolm Young ja laulaja Bon Scott.


title: If You Want Blood You’ve Got It

text: Konsertti kuului yhtyeen "Powerage"-albumin jälkeiseen kiertueeseen. Albumi sisältää "Poweragen" lisäksi kappaleita yhtyeen albumeilta "T.N.T.", "Dirty Deeds Done Dirt Cheap" ja "Let There Be Rock". Albumin tuottivat George Young ja Harry Vanda. ”If You Want Blood You’ve Got It” on myös kappaleen nimi AC/DC:n albumilla "Highway to Hell". Albumi julkaistiin remasteroituna vuonna 2003 osana "AC/DC Remasters" -sarjaa.


title: If You Want Blood You’ve Got It

text:
Albumia pidetään yhtenä parhaista live-albumeista.A-puoli
B-puoli


title: Dean Martin

text: Dean Martin (oikealta nimeltään Dino Paul Crocetti, tunnetaan myös nimellä Dino Martini, 7. kesäkuuta 1917 Steubenville, Ohio – 25. joulukuuta 1995 Beverly Hills, Kalifornia) oli yhdysvaltalainen elokuvanäyttelijä, laulaja, televisiojuontaja sekä kuuluisan "Lewis & Martin" -koomikkoparin toinen osapuoli ja kuuluisan "Rat Pack" -viihdyttäjäryhmän jäsen.


title: Dean Martin

text: Dean Martin oli yksi 50- ja 60-luvun suosituimmista laulajista ja viihdyttäjistä. Tunnetuimpia hänen esittämiään lauluja ovat muiden muassa hitit ”That’s Amore”, ”Sway”, ”Ain’t That A Kick In The Head”, ”Volare”, ”You Belong to Me”, ”Memories Are Made Of This”, ”Mambo Italiano” ja etenkin hänen tunnuskappaleekseensa muodostunut ”Everybody Loves Somebody”. Monipuolisena viihdyttäjänä tähti esiintyi neljällä eri showbisneksen alalla: konserttilavoilla/yökerhoissa, levytyksissä, kokoillan elokuvissa sekä televisiossa.


title: Dean Martin

text: Lempinimellä ”King of Cool” Dean Martinista tuli populaarikulttuurin ikoni musiikkinsa ja poikkeuksellisen karismansa johdosta. Häntä kunnioitettiin ja arvostettiin, missä hän ikinä liikkuikin, ja hänestä tuli eräänlainen epävirallinen amerikanitalialaisen yhteisön suurlähettiläs.


title: Dean Martin

text: Dean Martin syntyi italialaisille maahanmuuttajavanhemmille Gaetano ja Angela (o.s. Barra) Crocettille ja sai ristimänimekseen Dino Paul Crocetti. Isä Gaetano oli kotoisin Abruzzosta, ja äiti Angela oli puoliksi napolilainen ja puoliksi sisilialainen. Heillä oli ennestään yksi poika, Martinin isoveli Bill. Martin osasi puhua vain italiaa, kunnes viisivuotiaana aloitti koulunkäynnin Grant Elementary Schoolissa syntymäpaikassaan Ohion Staubenvillessä. Intohimo musiikkiin alkoi jo nuorena, kun hän teini-ikäisenä alkoi harrastaa rumpujensoittoa. Hän oli usein kiusaamisen kohteena huonon englanninkielen taitonsa takia, ja kymmenennellä luokalla Martin keskeytti koulun, koska hän ajatteli olevansa opettajiaan älykkäämpi. Tämän jälkeen hän ansaitsi elantonsa useilla töillä, kuten alkoholin salakuljettajana, kasinotyöntekijänä, kaskujen kirjoittajana, tupakkakaupan varastotyöntekijänä ja terästehtaan työläisenä. Näinä aikoina hän asui kuuluisan urheiluselostajan ja Las Vegasin vedonvälittäjän Jimmy Snyderin naapurina. 15-vuotiaana Martin ansaitsi pieniä tienestejä välisarjan nyrkkeilijänä, lempinimellä "Kid Crochet". Martin voitti 12 ottelustaan vain yhden, ja häneltä murtui kerran nenä, joka myöhemmin korjattiin. Sormensa hän mursi niin ikään useaan otteeseen ja sai lisäksi pysyvän, näkyvän vamman huuleensa. Tuohon aikaan hän asui tulevan laulajan Sonny Kingin kanssa. On kerrottu, että he nyrkkeilivät maksavan yleisön nähden asunnossaan paljain käsin, kunnes toinen tyrmättiin. Lopulta Martin luopui nyrkkeilystä ja alkoi toimia kasinotyöntekijänä laittomalla kasinolla.


title: Dean Martin

text: Samoihin aikoihin hän alkoi laulaa useissa paikallisissa bändeissä ja keksi jonkin ajan kuluttua taiteilijanimekseen "Dino Martinin" tuon ajan kuuluisan italialaisen oopperalaulajan Nino Martinin mukaan). Pientä menestyksen kipinää alkoi ilmetä, kun hän alkoi laulaa Ernie McKayn orkesterissa ja Harry Millsin yhtyeessä Mills Brothers. 1940-luvun alussa hän liittyi Sammy Watkinsin bändiin ja tämä ehdotti nuorukaista vaihtamaan nimensä "Dean Martiniksi".


title: Dean Martin

text: Martin oli koko 1940-luvun alun laulanut lukuisissa yhtyeissä lähinnä ulkonäkönsä vuoksi, kunnes hän kehitti oman laulutyylin. Esiinnyttyään vuonna 1943 Riobambassa, Ecuadorissa, hän epäonnistui suunnittelemassaan läpimurrossa yleisön lämmettyä enemmän Frank Sinatralle. Tämä oli kuitenkin hyvä alkusoitto soolouralle.


title: Dean Martin

text: Toisen maailmansodan aikana Yhdysvaltain maavoimat sijoitti Martinin vuodeksi palvelukseen Akroniin Ohioon vuonna 1944. Sen jälkeen hänet luokiteltiin uudelleen palveluuskelpoisuusluokkaan 4-F, mahdollisesti kaksoistyrän vuoksi, ja vapautettiin palveluksesta.


title: Dean Martin

text: Vuoden 1946 aikoihin Martinilla meni melko hyvin, mutta hän kuului edelleen yökerhojen rivilaulajiin. Hän veti yleisöä paikkoihin, joissa esiintyi, mutta oli vielä kaukana Sinatran nauttimasta kuuluisuudesta.


title: Dean Martin

text: Dean Martin alkoi kiinnostua myös näyttelemisestä, ja hän kiinnosti suuria tuotantoyhtiöitä Metro-Goldwyn-Mayeria ja Columbia Picturesia, mutta Hollywood-sopimusta ei ollut tulossa. Näytti siltä, että hänen olisi jäätävä yökerholaulajaksi, kunnes hän tapasi koomikko Jerry Lewisin Glass Hat Clubilla New Yorkissa, jossa molemmilla oli esiintyminen. Heistä tuli nopeasti ystävät, ja vuonna 1946 he aloittivat yhteiset komediaesityksensä yökerhoissa ja nousivat lyhyessä ajassa suosioon. Martinin tehtävänä oli hoitaa laulunumerot, ja Lewisin tehtävänä oli pitää komediaa yllä.


title: Dean Martin

text: Parivaljakko pääsi televisioesiintymisen myötä ensimmäisen kerran esiintymään elokuvaan vuonna 1949 "Tontut toverukset" -filmiin, mikä vei Martinin uraa ryminällä eteenpäin. He esiintyivät myös elokuvan jatko-osassa. Vuonna 1950 parivaljakko sai pääroolit elokuvasta "Armeijan monnit", joka osoittautui suosituksi. Vuosikymmenen puoliväliin mennessä he kuuluivat Hollywoodin tärkeimpiin elokuvatähtiin, joiden elokuvat tuottivat huomattavia summia tuotantoyhtiöilleen. Vuosina 1946-1956 Martin ja Lewis esiintyivät yhdessä 16 elokuvassa.


title: Dean Martin

text: Lewisin ja Martinin tiet erosivat vuoden 1956 tietämillä, jolloin heidän välinsä olivat tulehtuneet täydellisesti. Lewis jatkoi menestyksekkäästi näyttelijänä ja ohjaajana komediaelokuvien parissa, Martin puolestaan siirtyi vakavampien roolien pariin.


title: Dean Martin

text: Sekä Lewisin että Martinin suosio kuitenkin laski 1960-luvun lopulla, ja Martin siirtyi juontamaan omaa televisioshow'taan, josta kasvoi suursuosittu lähinnä tunnettujen vieraidensa vuoksi.


title: Dean Martin

text: Martinin ja Lewisin välien mentyä poikki Martin halusi tulla tunnetuksi vakavien elokuvien näyttelijänä. Vaikka hän sai palkkion, joka oli vain murto-osa Lewisin kanssa tehtyjen filmien palkkioista, hän päätti hyväksyä sivuosaroolin vuoden 1957 elokuvasta "Nuoret leijonat", jotta hän voisi oppia Marlon Brandolta ja Montgomery Cliftilta. Rooli oli jo luvattu Tony Randallille, mutta MCA-agentuuri tajusi voivansa Martinin elokuvaroolin avulla lyödä kolme kärpästä yhdellä iskulla: se voisi tehdä rahaa sekä hänen yökerhoesiintymisillään, elokuvaosillaan, että levyillään. Martinin roolisuoritus "Nuorissa leijonissa" oli vuosikymmenen draamaelokuvien parhaita ja vahvimpia, ja elokuvasta tulikin hänen näyttävä comebackinsa. Suosio elokuvien parissa jatkui, kun Martin samana vuonna esiintyi ensimmäistä kertaa Frank Sinatran kanssa Vincente Minnellin kiitetyssä draamaelokuvassa "Yli kaiken ymmärryksen".


title: Dean Martin

text: Seuraavaksi Martin kiinnitettiin vuoden 1959 lännenelokuvaan "Rio Bravo", jonka näyttävään näyttelijäkaartiin kuuluivat muun muassa John Wayne ja Ricky Nelson. Tästä elokuvasta Martin sai erityisen paljon tunnustusta sekä yleisöltä että kriitikoilta suorituskyvystään juopon apulaissheriffin Duden roolista. "Rio Bravosta" tulikin hänen tunnetuin ja arvostetuin elokuvansa. Ohjaaja Howard Hawksin kertoman mukaan studion johtajat eivät tunnistaneet Martinia roolista.


title: Dean Martin

text: 1960-luvun puoliväliin mennessä Martin oli näytellyt yli tusinassa elokuvassa. Hän oli jälleen huipulla ja suuri suosikki niin elokuvatähtenä, yökerholaulajana kuin levyttävänä artistinakin, kun samaan aikaan Jerry Lewisin työskentely elokuvien parissa oli vähentynyt huomattavasti.


title: Dean Martin

text: Laulajana Dean Martin kopioi Harry Millsin, Bing Crosbyn ja Perry Comon tyylejä, kunnes hän kehitti persoonallisen ja pysyvän oman tyylinsä. Kuten Sinatra, Martin ei osannut lukea nuotteja, mutta levytti silti jopa yli 100 albumia ja 600 laulua. Hänen tunnuskappaleensa "Everybody Loves Somebody" pudotti The Beatlesin kappaleen "A Hard Day’s Night" Yhdysvaltojen listaykkösen paikalta vuonna 1964. Sitä seurasi samantyylinen "The Door is Still Open to My Heart", joka sijoittui sijalle kuusi myöhemmin samana vuonna. Elvis Presley sanoi Martinin innoittaneen häntä ja levytti kappaleen "Love Me Tender" laulamalla samaan tyyliin kuin Martin. Vuoteen 1965 mennessä jotkin Martinin albumit, kuten "Dean "Tex" Martin", "The Hit Sound of Dean Martin", "Welcome to my World" sekä "Gentle On My Mind", koostuivat country -ja western-tyylisistä lauluista, jotka oli tehnyt kuuluisaksi liuta suosittuja artisteja, kuten Johnny Cash, Merle Haggard ja Buck Owens.


title: Dean Martin

text: Kun Martinin sooloura eteni, hänestä ja Sinatrasta tuli läheiset ystävät. 1950-luvun lopulla ja 1960-luvun alussa Martin ja Sinatra sekä Sammy Davis Jr. muodostivat nk. Rat Pack -viihdetaiteilijaryhmän, joka esiintyi lavoilla, yökerhoissa, elokuvissa ja levyillä (joskus mukana olivat myös Joey Bishop sekä Peter Lawford). Rat Pack oli parhaimmillaan Las Vegasin esityksissään, joiden sähköistä ja piristävää lavatunnelmaa ei monien mukaan kukaan ole pystynyt jäljittelemään. Kolmikko oli kassamagneetti joka kerta, ja heitä tultiin katsomaan kaukaakin. Monet ihmiset eivät yöpyneet hotellissa, vaan tulivat Vegasiin vain heidän show’nsa takia ja nukkuivat autoissa ja hotellien auloissa. Aina smokkeihin pukeutuneet Martin, Sinatra ja Davis Jr. esittivät lauluja niin yksinään, duettoina kuin trionakin, ja lauluesitysten välissä oli paljon improvisoitua hölmöilyä ja lörpöttelyä. Slapstick-tyyppinen huumori keskittyi aina Sinatran naisseikkailuihin, Martinin juomiseen ja Davis Jr.:n rotuun ja uskontoon. Vitsit olivat aina hyväntuulisia ja harvoin rivosuisia, ja tähtien kunnioitus toisiaan kohtaan oli aina aistittavissa.


title: Dean Martin

text: Kolmikko jätti pysyvän jäljen populaarikulttuuriin, ja Rat Packia onkin usein kopioitu. Ryhmästä on tehty vuonna 1998 HBO-televisioelokuva "Rat Pack", jossa Martinia esitti Joe Mantegna, Sinatraa Ray Liotta ja Davis Jr.:ia Don Cheadle. Myös kolmikon tähdittämästä, vuoden 1960 elokuvasta "Kovat kaverit" tehtiin 2000-luvulla uusintaversio jatko-osineen, eli "Ocean's"-trilogia, pääosassa George Clooney.


title: Dean Martin

text: Vuonna 1965 Martin aloitti toisen televisioshow'nsa, viikoittaisen NBC-komediasarjan "Dean Martin Show", jossa hän esitti itseään liioitellen kuvaten itsensä laiskana ja huolettomana juoppolallina ja toisaalta pehmeä-äänisenä laulajana ja naistenmiehenä. Ohjelmasta tuli valtava hitti. Martinilla oli tapana lisätä runsaasti omia improvisaatioitaan käsikirjoituksen tekstiin näytellessään. Hän ei pitänyt harjoituksista, koska hänen mielestään paras suoritus tulee aina ensimmäisellä kerralla.


title: Dean Martin

text: Vuonna 1976 Frank Sinatra kutsui Martinin vieraaksi juontamaansa televisioshow'hun. Samaan jaksoon kutsuttiin myös Jerry Lewis, jolle Martinin saapumisesta paikalle ei kerrottu. Yllätyksenä Lewisille Martin päästettiin lavalle, ja 16 vuoden mykkäkoulu päättyi. Ystävyys jatkui aina Martinin kuolemaan asti, jonka jälkeen Lewis on kertonut ystävästään ja työtoveristaan ainoastaan positiivisia asioita.


title: Dean Martin

text: Martin näytteli vielä yhdessä Sammy Davis Jr.:n kanssa menestyskomediaelokuvassa "Kanuunankuularalli" (1981), sekä sen jatko-osassa, joka jäi hänen viimeiseksi kokoillan elokuvakseen. 21. maaliskuuta 1987 Martinin poika Dean Paul kuoli, kun hänen F-4 Phantom II -koneensa syöksyi maahan. Martin masentui, ja hänen ja Sinatran paljon mainostetut, yhteiset konsertit peruutettiin.


title: Dean Martin

text: Poikansa menetyksestä Martin ei loppuelämänsä aikana ehtinyt toipua. Tämän lisäksi hän alkoi sairastaa keuhkolaajentumaa. Martin piti yksityiselämänsä salassa, ja hänen viimeiseksi julkiseksi esiintymisekseen jäivät Sinatran 75-vuotissyntymäpäiväjuhlat, joissa hän piipahti onnittelemassa päivänsankaria.


title: Dean Martin

text: Martinilla todettiin syyskuussa 1993 keuhkosyöpä. Häntä oli vaadittu menemään munuais- ja maksaleikkaukseen, jotta saisi elää, mutta hän oli kieltäytynyt. Julkisuudessa arveltiin myös, että Martinilla olisi diagnosoitu myös Alzheimerin tauti vuonna 1991, mutta tietoa ei koskaan vahvistettu. Martin menehtyi lopulta kotonaan vuoden 1995 jouluaamuna 78 vuoden iässä. Ex-vaimo Jeanne Martin oli pysynyt hänen rinnallaan viimeiset vuodet. Valot himmennettiin Las Vegas Stripilla hänen muistokseen.


title: Dean Martin

text: Huhujen mukaan Martinilla oli yhteyksiä mafiaan uransa alkutaipaleella. Kerrotaan, että hän sai apua laulajanuraansa mafiapomoilta, jotka omistivat saluunoita Chicagossa, Illinoisissa. Vastineeksi hän oli esiintynyt näiden isännöimissä tapahtumissa, kun Martin oli tähti. Mafiajohtajat olivat Tony Accardo ja Sam Giancana. Martin ei kuulemma juuri tuntenut myötätuntoa mafiaa kohtaan ja teki sille vain pieniä palveluksia, jos niistä ei ollut vaivaa hänelle. Hänellä väitetään myös olleen pitkäaikainen ystävyyssuhde gangsterien Johnny Rosellin ja Anthony Fiaton kanssa. Fiato oli tehnyt Martinille lukuisia palveluksia, kuten ottanut takaisin rahaa kahdelta huijarilta, jotka olivat huijanneet Betty Martinilta, Martinin ex-vaimolta, tuhansia dollareita elatusmaksuista. Sanotaan myös, että FBI pidätti erään mafioson, joka oli aikeissa vahingoittaa, tai jopa tappaa Martinin hänen kiittämättömyytensä vuoksi.


title: Dean Martin

text: Martin oli naimisissa kolme kertaa:Martin sai ensimmäisestä avioliitostaan neljä lasta: Stephen Craig (s. 29. kesäkuuta 1942), Claudia Dean (16. maaliskuuta 1944 – 2001 rintasyöpä), Barbara Gail (s. 11. huhtikuuta 1945) ja Deana ("Dina", s. 19 elokuuta 1948). "Betty" yritti olla hyvä vaimo ja lasten äiti, mutta jätti lopulta Martinin tämän alkoholismin takia ja muutti San Franciscoon. On myös spekuloitu, että Betty itse olisi tullut myös alkoholistiksi katseltuaan miehensä juomista niin kauan. Tämä saattaisi selittää sen, että Martin sai lastensa huoltajuuden avioeron jälkeen.


title: Dean Martin

text: Martin sai vielä toisesta avioliitostaan kolme lasta ja kolmannesta avioliitostaan yhden lapsen.


title: Dean Martin

text: Huolimatta kovan juomarin maineestaan Martinilla oli hyvä itsekuri. Usein hän siemaisikin lauluesitysten välissä pelkkää omenamehua. Hänellä oli myös, vastoin naistenmiehen mainettaan, aina aikaa perheelleen.


title: Dean Martin

text: Suomessa on ilmeisesti Jyrki Hämäläisen nimeämä seura "Dean Martin Boozing Society", joka muun muassa jakoi "Vuoden viihdyttäjä" -palkinnon vuosittain. Seura toimi 1970-luvulta Hämäläisen kuolemaan asti.


title: Jiří Kolář

text: Jiří Kolář (24. syyskuuta 1914 Protivín – 11. elokuuta 2002) oli tšekkoslovakialainen runoilija, kuvataiteilija, kääntäjä ja toimittaja.


title: Jiří Kolář

text: Kolář syntyi Protivínin pikkukaupungissa, josta perhe muutti vuonna 1922 Prahan lähellä olevaan hiili- ja terästeollisuuskaupunkiin, Kladnoon. Kolář oppi ensin puusepän ammatin ja on ansainnut elantonsa varsin sekalaisissa muissakin töissä.


title: Jiří Kolář

text: Ystäviensä kehotuksesta hän vei ensimmäisen runokokoelmansa kustantajalle vuonna 1941. Tästä alkoi taiteilijanura. Vuonna 1942 hän perusti ystäviensä kanssa "Ryhmä -42":n, jonka lähtökohta oli uteliaisuus todellisuutta kohtaan.


title: Jiří Kolář

text: Kolářin allekirjoitettua toisinajattelijoiden Peruskirja 77 -vetoomuksen hänen teoksiaan alettiin tuhota ja hänen täytyi lähteä maanpakoon. Vuonna 1982 hänet tuomittiin poissa olevana vuodeksi vankilaan ja hänen omaisuutensa takavarikoitiin. Hän asettui asumaan Pariisiin, mutta joutui odottamaan viisi vuotta ennen kuin hänen vaimonsa Bĕla Kolárová pääsi hänen luokseen.


title: Jiří Kolář

text: Kolář perusti taidelehden, "Revue K":n, jossa kerrottiin tšekkiläisten emigranttitaiteilijoiden töistä. Vuonna 1984 hän sai Ranskan kansalaisuuden.


title: Jiří Kolář

text: Vallanvaihdoksen jälkeen Kolář saattoi palata kotimaahansa vuonna 1989 ja muutti sinne takaisin pysyvästi vuonna 1999. Kolář kuoli 87-vuotiaana 11.elokuuta 2002.


title: Jiří Kolář

text: Kolář tunnetaan parhaiten runo- ja kuvataidekollaaseistaan, joista hän kehitteli monia eri variaatioita. 1940-luvulla hän keksi konfrontaasin, jossa yhdistellään aiheita, joilla voi olla paitsi yhteisiä myös vastakkaisia ominaisuuksia. Muita muunnelmia ovat esimerkiksi: raportaasi, rullaasi, prolaasi, ruttaasi, kiasmaasi, stratifio ja ventilaasi. Hän on ollut mukana toimittamassa erilaisia kollaasitekniikoita käsittelevää teosta, "Dictionnaire des méthodes" (1983, Metodien sanakirja).


title: Jiří Kolář

text: Amos Andersonin taidemuseo järjesti 16.5. – 10.8.2003 Kolářin ja hänen vaimonsa taiteen retrospektiivinäyttelyn Helsingissä.


title: Jiří Kolář

text: Amos Andersonin taidemuseon näyttelykatalogi Jiři Kolář 1914 – 2002


title: SK Tirana

text: SK Tirana on albanialainen jalkapalloseura, jonka kotikaupunki on maan pääkaupunki Tirana. Vuonna 1920 perustettu seura on Albanian menestynein, sillä se on voittanut maan pääsarjan Kategoria superioren 22 kertaa, eli useammin kuin yksikään toinen joukkue.


title: Mario Brega

text: Mario Brega (5. maaliskuuta 1923 Rooma – 23. heinäkuuta 1994 Rooma) oli italialainen näyttelijä.


title: Mario Brega

text: Hän esiintyi sivurooleissa Sergio Leonen ohjaamissa spagettiwesterneissä "Kourallinen dollareita", "Vain muutaman dollarin tähden" ja "Hyvät, pahat ja rumat" sekä Sergio Corbuccin spagettiwesternissä "Suuri hiljaisuus". Näiden lisäksi hän on esiintynyt muun muassa useissa Federico Fellinin elokuvissa. 1980-luvulla hän näytteli Carlo Verdonen elokuvissa komediarooleja.


title: Mario Brega

text: Elokuvassa "Hyvät pahat ja rumat" isokokoisen Bregan roolihahmona oli karkea ja väkivaltainen korpraali Wallace, joka pahoinpiteli etelävaltiolaisia sotilaita sotavankileirillä. Elokuvassa "Vain muutaman dollarin" tähden Brega esittää Nino-nimistä lainsuojatonta jengissä, joka suunnittelee pankkiryöstöä. Elokuvassa "Kourallinen dollareita" roiston nimi on Chico. "Suuressa gangsterisodassa" Brega oli henkilö gangsterijengissä.


title: Hattutehdas

text: Nuorten mediakeskus HattuMedia on Helsingin nuorisoasiainkeskuksen ylläpitämä paikka, jossa nuoret voivat harrastaa median tekemistä.


title: Hattutehdas

text: HattuMedialla toimii muun muassa Free Your Mind -toimitus, videoeditointipisteitä ja äänistudio jonka yhteydessä on Helsinki Freedom Records levy-yhteisö.


title: Hattutehdas

text: Vuonna 1995 tehtiin kirjallinen esitys Helsingin videopajojen yhdistämisestä. Vuonna 2000 hanke toteutui ja tilat löytyivät Lönnrotinkadulta. Tiloissa toimi aiemmin Media. Nuorisolautakunta päätti 24. lokakuuta 2001 vuokrata Lönnrotinkadun tilat nuorisoasiankeskukselle, yhteensä 519 neliömetriä. Talo avattiin kunnostuksen jälkeen 18. maaliskuuta 2002.


title: Hattutehdas

text: HattuMedia on mediaharrastamisen keskus, mutta myös oppilaitosharjoittelupaikka. "Hatussa" on vuosittain useita työllistettyjä ja työharjoittelijoita.


title: Hattutehdas

text: Nykyinen toimituksen tila sijaitsee Nuorten toimintakeskus Hapessa.


title: Alethea McGrath

text: Alethea Ada McGrath (1. kesäkuuta 1920 – 9. helmikuuta 2016) oli australialainen näyttelijä, joka esitti Jocasta Nuta elokuvassa "". Hänet tunnettiin myös televisiorooleistaan. Hän näytteli Dot Farraria "Prisonerissa" ja kahta roolia "Neighboursissa": Mary Crobieta vuosina 1989–1990 sekä Lily Madigania vuonna 1998.


title: KS Dinamo Tirana

text: KS Dinamo Tirana on albanialainen jalkapalloseura, jonka kotikaupunki on maan pääkaupunki Tirana. Vuonna 1950 perustettu seura on yksi Albanian menestyneimmistä, joskaan se ei enää viime vuosina ole menestynyt aivan yhtä hyvin kuin 1950- ja 1960-luvuilla.


title: Desert Land

text: Desert Land on ruotsalaisen Narnia-yhtyeen kolmas albumi. Albumia nauhoitettiin maalis–lokakuussa 2000 Berghemin ja The Dream Factoryn studioilla. Nuclear Blast julkaisi levyn Euroopassa 2001 ja Pony Canyon Japanissa. Poiketen kahdesta aiemmasta levystä, molemmissa painoksissa on sama, Kristian Wåhlinin tekemä kansikuva.


title: Desert Land

text: Kaikki levyn kappaleet ovat Carl Johan Grimmarkin säveltämiä ja Christian Liljegrenin sanoittamia. Tälläkin levyllä on mukana kappale, joka on saanut teemansa Narnia-kirjoista. Aiemmat Narnian mukaan nimetyt kappaleet ovat olleet instrumentaaleja, mutta tämän levyn "The Witch & the Lion" kertoo taistelusta hyvän ja pahan välillä.


title: Pretegelen-jääkausi

text: Pretegelen-jääkausi tai kylmäkausi oli ajoitusten mukaan noin 2,588–2,40 miljoonaa vuotta sitten. Kaudesta käytetään myös laajalti englanninkielistä nimitystä "Pretiglian" ja se on samanaikainen kuin Englannissa ollut Preludhamian. Kautta edelsi plioseeni.


title: Pretegelen-jääkausi

text: Maa oli romahtanut lämpökausien ja jääkausien vuorottelun kylmään tilaan jo ennen Pretegeleniä. Pretegelen-kaudella koettiin kolme aikaisempia huomattavasti kylmempää kautta, joiden aikana jäätiköt levisivät aiempaa laajemmalle ja Alankomaihin levisi arktinen kasvillisuus, kun heinäkuun keskilämpötila laski siellä alimmillaan 6 asteen tienoille.


title: Pretegelen-jääkausi

text:
Perinteisesti varhaisia ilmastonmuutoksia on tutkittu Alankomaissa. Se näkyi kylmän ilmanalan kasvillisuuden ilmaantumisena Alankomaihin Subarktinen avoin maisema levisi Alankomaihin, ja puuraja siirtyi vähäksi aikaa ensi kertaa kenotsooisella maailmankaudella Alankomaiden eteläpuolelle.
Lämpimän ilmanalan kasvillisuus oli Alankomaissa hyvin harvinainen, hyvin lämmintä kosteaa eli subtrooppista ilmastoa useimmiten suosivat punapuun tai mammuttipetäjän tyyppiset kasvit "Sequoia"-kasvillisuus ja hieman viileämmässä viihtyvä suosypressit ("Taxodium") olivat hävinneet Alankomaista
Alankomaiden kasvillisuus muistutti joinakin aikoina viime jääkauden kylmien vaiheiden kasvillisuutta, ja kylminä vaiheina kasvoi vain koivua ("Betula"), mäntyä ("Pinus") ja leppää ("Alnus"). Matalat, ruohon korkuiset kasvit, kuten "Gramineae", sarakasvit ("Cyperaceae") ja kanervakasvit ("Ericaceae") vallitsivat. Mänty oli yleinen Meinwegissä, mutta leppä ja varsinkin kuusi yleensä harvinaisia. Erässä vaiheessa leppä suhteessa mäntyyn yleistyi männyn harvinaistuessa.


title: Pretegelen-jääkausi

text: Kaudella kasvoi Alankomaissa vielä mesotsooisia lajeja, esimerkiksi Classopollis.


title: Pretegelen-jääkausi

text:
Kylminä kausina marunat ("Artemisia") levisivät Pohjois-Hollantiin ja vallitsi kylmyydeltään vähintään subarktinen ilmasto. Tegelen-Reuverin alueella havaitaan selviä merkkiä maan jäätymisestä kylminä kausina.
Lämpötila laski Alankomaissa kauden alussa arktisen tundran lukemiin, lämpimimmän kesäkuukauden keskilämpötila oli kylmimmilleen 6 C.


title: Pretegelen-jääkausi

text: Pohjanmerestä on löydetty merkkejä tämän ajan kolmesta kylmästä ja kahdesta lämpimästä kaudesta.


title: Pretegelen-jääkausi

text: Kylminä MIS98:lla ja MIS96:lla oli Alankomaissa matalaa tundramaista kasvillisuutta ruohoja "Gramineae", saroja ("Carex"), kanervaa ("Erica") ja marunaa ("Artemisia"). Puolassa Stuchlikissa oli puutonta preboreaalista aroa tämän jakson kylminä kausina.


title: Pretegelen-jääkausi

text:
Ehkä tuulen mukana etelästä kulkeneen suosypressin siitepölyä saattoi hieman esiintyäkin, muttei lainkaan subtrooppisissa oloissa viihtyvän mammuttipetäjän tyyppisen "Sequoia"n siitepölyä.
Erässä vaiheessa pajut ("Salix") yleistyivät, samoin leppä ("Alnus"), ja joskus esiintyi hieman marunaakin..


title: Pretegelen-jääkausi

text: Kauden alussa yleistyivät heinäkasvit ("Poaceae") ja sarakasvit ("Cyperaceae"). Kuusi ("Picea abies") oli harvinainen ja harvinaistui kauden alussa, koivu ("Betula pendula/B. pubescens") taas jonkun verran yleistyi vaikka olikin harvinainen.. Eräässä vaiheessa kaudelle yleistyivät kanervat ("Erica") ja tuulipölytteiset ruohot.


title: Pretegelen-jääkausi

text: Kautta vastaa Amerikan jääkausi oli Pre-Illinoian K hieman yli 2,5 miljoonaa vuotta sitten.


title: Pretegelen-jääkausi

text: Vielä laajempia jäätiköitä syntyi Islantiin 2,5–2,4 miljoonaa vuotta sitten.


title: Pretegelen-jääkausi

text:
Norjanmereltä on löydetty jään kuljettamaa hiekkaa tältä ajalta, mikä liittynee laajoihin Skandinavian jäätiköitymisiin..
Kaudella ajelehti suuri määrä jäätä meressä 2,45, 2,5 ja 2,54 miljoonaa vuotta sitten kylminä kausina.


title: Pretegelen-jääkausi

text:
Islannissa oli ilmeisesti suuri jääkenttä jo Reuver-kaudella 2,9 miljoonaa vuotta sitten, joka ei liene kattanut koko saarta. Jäätiköityminen voimistui noin 2,6 (2,7–2,5) miljoonaa vuotta sitten.
Tällöin Islannin jääkenttä vastasi suurimmillaan suunnilleen nuoremman dryaksen aikaista jääkenttää.


title: Pretegelen-jääkausi

text: On vaikea sanoa, miten laajalle jäätiköt levisivät tällä kaudella Pohjoismaissa. Eri arvioiden mukaan ne saattoivat levitä Länsi-Lappiin, Pohjanmaalle tai jopa Etelä-Suomeen asti.


title: Pretegelen-jääkausi

text: Eri arvioiden mukaan Pretegelen-kausi alkoi 2,56–2,54 miljoonaa vuotta sitten ja loppui 2,42–2,44 miljoonaa vuotta sitten. Kautta voidaan yrittää eri ajoitusmenetelmien avulla yhdistää eli korreloida muihin kerrostumasarjoihin.


title: Pretegelen-jääkausi

text: Yleisimmin kauden katsotaan alkavan Matuyama-magneettikauden alusta tai melko pian sen jälkeen.


title: Pretegelen-jääkausi

text: Kaudella tuli kylmempää kuin koskaan plioseenilla ja se oli ensimmäinen tai ensimmäisiä pleistoseenin jääkausia. Ennen tätä kautta Reuver-vaiheessa Maan lämpötila oli viilentynyt, lämmennyt taas ja viileni nopeasti kohti Pretegeleniä. Kausi osuu plioseenikaiden Gelasian-kaudelle. Pretegelen-kautta seurasi yleensä lämmin Tegelen-kausi.


title: Pretegelen-jääkausi

text:
Nykyisten korrelaatioiden mukaan kausi käsitti happi-isotooppivaiheet MIS104-MIS95.
Kausi saattoi alkaa jo puolivälissä kylmää kautta MIS102. Kaudella oli kolme kylmää huippua, MIS 100, MIS 98 ja MIS 96.


title: Pretegelen-jääkausi

text: Eräs harvemmin käytetty tapa on sijoittaa Pretegelenin aika noin 2,2–2,0 miljoonaa vuotta sitten olleeseen aikaan MIS78-MIS82.


title: Pretegelen-jääkausi

text: Kaudesta käytetään myös nimityksiä Pt, Pretiglian, Pre-Tiglian, Prätegelen, Pretiglien, Praetiglian ja niin edelleen.


title: Pretegelen-jääkausi

text: Itä-Englannissa kautta vastaa Pre-Ludham ja luultavasti osa niin sanottua Red Crag -muodostumaa. Erään uuden tutkimuksen mukaan Ludham-kausi olisi siirtymä lämpimästä MIS 97:stä kylmään MIS 96:een.


title: Pretegelen-jääkausi

text: Kausi saattaa olla sama kuin Alppeilla ollut Biber-kausi (Bieber) tai Saksassa ollut Brüggen-kausi.


title: Pretegelen-jääkausi

text: Kaudella syntyi Pohjanmeren Westkapelle-kerrostuma.


title: Pretegelen-jääkausi

text:
Saksan Liethissä hieman Hampurista pohjoiseen kautta vastaa Ekholt ja ehkä myös Nordende 1.
Itä-Euroopassa Pretegelenia vastaa Puolassa ollut Ròźcian-kausi, jolta ovat peräisin Ròźche- ja muun muassa Stuchlikin kerrostumat, joissa puutonta boreaalista aroa tuohon aikaan. Idempänä Olkhovskian-kausi ja Siver.


title: Pretegelen-jääkausi

text: Kauden loppuosa on nimeltään Icenian-kausi, jolta ovat peräisin Littoral Amstelian-kerrostumat..


title: Pretegelen-jääkausi

text: Pretegelen saattaa olla ainakin osittain vastaava kuin Englannissa ollut Waltonian-kausi. Keski-italian jäätiköityminen oli Acquatraverse. Kautta vastaa Calabrian-rantaviiva ja Luoteis-Euroopan Amstelian-kausi. Kaudella oli varhaista ja keskistä Villafranca-kauden eläimistöä. Ranskan oli kauden lopulla Pardines-eläimistöä. Unkarissa oli Villanyan-kausi. Keski-Euroopassa oli Zwarten-eläimistöä.